cyanic-selkie/wikianc huggingface dataset:
འབྱོར་ལྡན་སྲས་མོ་ཨུཏ་པ་ལ་
སངས་རྒྱས་བཅོམ་ལྡན་འདས་ཞལ་བཞུགས་སྐབས། རྒྱ་གར་གྱི་མཉན་ཡོད(SAVATTI)ཅེས་བྱ་བའི་གྲོང་ཁྱེར་ན་ཆེས་ཤིན་ཏུ་ནས་འབྱོར་ཕྱུག་ལྡན་པའི་ཁྱིམ་ཚང་ཞིག་ཡོད། ཁྱིམ་བདག་དེ་ལ་ཨུཏྤ་ལ(PATACARA)ཟེར་བའི་བུ་མོ་ལྟ་བས་ཆོག་མི་ཤེས་པའི་མཛེས་སྡུག་ལྡན་པ་ཞིག་ཡོད་ཅིང་མོ་རང་ལ་མིང་པོ་གཅིག་རང་ལས་མེད། མོའི་ཕ་མ་གཉིས་ནི་མོ་རང་ལ་ཧ་ཅང་གི་བརྩེ་བ་ཡོད་སྟབས། ཁོང་རྣམས་གཉིས་ཀྱིས་བུ་མོ་དེ་གང་སར་འཆམ་ཉུལ་བྱེད་དུ་མ་བཅུག་པར་ཁོང་ཚོའི་ཁང་ཆེན་དེའི་ཐོག་རྩེག་བདུན་པའི་ནང་བཞག་སྟེ་སྐྱེད་སྲིང་གནང་། སྲས་མོ་ཨུཏྤ་ལ་ལོ་ན་བཅུ་དྲུག་ལ་སོན་སྐབས། མོ་རང་གི་ཕ་མ་གཉིས་ཀྱི་འབྱོར་ཕྱུག་ལྡན་པའི་ཁྱིམ་ཚང་གཞན་ཞིག་གི་སྲས་དང་གཉེན་སྒྲིག་བྱེད་རྒྱུའི་གྲ་སྒྲིག་བྱས། འོན་ཀྱང་སྲས་མོ་ཨུཏྤ་ལ་ནི་མོ་རང་གི་གོས་གཡོག་ཕོ་གསར་ཞིག་ཡོད་པ་དེར་བརྩེ་བ་ཆགས། གང་ལྟར་མོའི་གཉེན་སྒྲིག་དགའ་སྟོན་གྱི་སྔ་ཉིན་དེར། སྲས་མོ་ཨུཏྤ་ལས་རང་གི་དགའ་གྲོགས(གོས་གཡོག་ཕོ་གསར)ལ་བཤད་རྒྱུར། ངའི་ཕ་མ་གཉིས་ཀྱིས་ཁོ་མོ་ཁྱིམ་ཚང་འདི་དང་འདི་ཞེས་བྱ་བའི་ཕོ་གསར་ཞིག་དང་ལྷན་གཉེན་སྒྲིག་བྱེད་རྒྱུའི་གྲ་སྒྲིག་ཡོངས་སུ་གྲུབ་འདུག གལ་སྲིད་ཁོ་མོ་ཁྱོ་ག་དེའི་ཁྱིམ་དུ་ཐེངས་གཅིག་ཁྲིད་ཚར་ན། དུས་དེ་ནས་བཟུང་ཁྱོད་ནམ་ཡང་ངའི་རྩར་ཡོང་མི་ཐུབ། དེས་ན་ཁྱེད་ང་ལ་དངོས་གནས་དགའ་པོ་དང་བརྩེ་བ་ཡོད་ཚེ། ཁྱོད་ཀྱིས་དུས་སྐད་ཅིག་ཙམ་གྱིས་ཀྱང་ཕྱིར་འགྱངས་མི་བྱེད་པར། ངེད་གཉིས་ས་ཆ་འདི་ནས་ཡུལ་ལུང་གཞན་ཞིག་ཏུ་བྲོས་འགྲོ་རྒྱུའི་ཐབས་ལམ་སྐོར་ལ་བསམ་བློ་ཐོངས། ཞེས་བཤད་པར། མོའི་དགའ་གྲོགས་ན་རེ། དེ་ཡིན་དང་ཡིན། ངའི་སྙིང་གི་ནོར་བུ། ངས་སང་ཉིན་ཞོགས་པ་སྔ་མོ་དེར་གྲོང་ཁྱེར་རྒྱལ་སྒོའི་ཕྱི་རོལ་གྱི་ས་གནས་འདི་དང་འདི་ཞེས་བྱ་བ་ནས་ཁྱེད་ལ་བསྒུགས་ནས་འདུག དེས་ན་ཁྱོད་ཀྱིས་ཐབས་ལམ་གནད་དུ་ཁེལ་བ་ཞིག་བེད་སྤྱད་དེ་རྒྱལ་སྒོའི་ཕྱི་རོལ་ཏུ་ཤོག་དང་ངེད་གཉིས་ས་ཆ་དེ་ནས་ཐུག་ཡོང་། ཞེས་བཤད། ཕྱི་ཉིན་ཞོགས་པ་སྔ་མོ་དེར་སྲས་མོ་ཨུཏྤ་ལས་རང་ཉིད་གཡོག་མོ་ཞིག་ཡིན་ཁུལ་གྱིས་གཡོག་ཆས་སྤྲས་ཤིང་། ལག་ཏུ་ཆུ་ཟོམ་ཞིག་ཁྱེར་ནས་ཆུ་ལེན་དུ་འགྲོ་བའི་ཁུལ་བྱས་ཏེ་སྒོའི་ཕྱི་ལ་བུད་ནས་བྲོས། དེ་ནས་རྒྱལ་སྒོའི་ཕྱི་རོལ་ནས་མོ་རང་གི་དགའ་གྲོགས་དང་འཕྲད་དེ་ཁོང་གཉིས་ས་གནས་དེ་ནས་ཐག་ཧ་ཅང་རིང་བའི་ཡུལ་ལུང་གཞན་ཞིག་ཏུ་བྲོས་སོ། །
དུས་ཡུན་ཅུང་ཙམ་ཕྱིན་རྗེས། སྲས་མོ་ཨུཏྤ་ལས་རང་ཉིད་ལ་བུ་ཞིག་བཙའ་འདོད་ཀྱིས་ཁྱོ་ག་ལ་སྨྲས་པ། ས་ཆ་འདི་རུ་ང་ལ་བུ་ཞིག་བཙས་ན་སྐྱེ་གཡོག་རྒྱུག་མཁན་གཅིག་ཀྱང་མེད། དེས་ན་ཁྱེད་ཀྱིས་ཁོ་མོ་ཕ་མའི་ཁྱིམ་དུ་ཁྲིད་དང་། ངས་ཁོང་ཚོའི་བྱམས་སྐྱོང་གི་འོག་ནས་བུ་ཕྲུག་ཅིག་སྐྱེ་གི་ཡིན། སྤྱིར་ན་ཕ་མ་ཞིག་ཡིན་ཕྱིན་དུས་ནམ་ཡང་ཁོང་ཚོའི་སེམས་ཁུང་ན་རང་གི་བུ་ཕྲུག་ཡོད་པས་ངེད་གཉིས་ལ་ངོས་ལེན་གནང་གི་རེད། ཅེས་བཤད་པར། མོའི་ཁྱོ་གས། ངའི་སྙིང་གི་ནོར་བུ། ཁྱོད་ཀྱིས་ཅི་ཞིག་བཤད་ཀྱིན་ཡོད། གལ་སྲིད་ཁྱོད་ཀྱི་ཕ་མ་གཉིས་ཀྱིས་ང་མཐོང་ན་ཁོང་ཚོས་ང་ལ་མནར་གཅོད་བཏང་སྟེ་གསོད་རྒྱུ་ཡིན་པ་ཐག་གིས་ཆོད། དེས་ན་ཁྱེད་ཀྱིས་རང་གི་ཕ་མའི་སར་ལོག་རྒྱུའི་སྐོར་ང་ལ་མ་བཤད་རོགས། ཞེས་བཤད། དེ་ལྟར་མོ་རང་གིས་རང་གི་ཕ་མའི་སར་ལོག་རྒྱུའི་སྐོར་ཡང་ནས་ཡང་དུ་ཁྱོ་ག་ལ་ཞུ་བ་འཐེན་ན་ཡང་ཁོས་ཁས་ལེན་གཏན་ནས་མ་བྱས། ཉིན་གཅིག་སྲས་མོ་ཨུཏྤ་ལས་རང་གི་ཁྱོ་ག་རང་ཁྱིམ་དུ་མེད་པའི་སྐབས་དང་བསྟུན་ནས་ཁྱིམ་མཚེས་རྣམས་ལ་སྨྲས་པ། གལ་སྲིད་ངའི་ཁྱོ་ག་འདིར་ཡོང་སྟེ་ཁྱོད་ཚོར་ཁོ་མོ་གང་དུ་ཕྱིན་སོང་ཞེས་སྐད་ཆ་དྲིས་ན། ང་ཕ་ཁྱིམ་དུ་ཕྱིན་སོང་ཞེས་བཤད་རོགས། ཞེས་བརྡ་ལན་ཞིག་བཞག་སྟེ་མོ་རང་ཕ་ཁྱིམ་ཕྱོགས་སུ་གཏད་ནས་ཕྱིན། དེའི་དགོང་མོ་ཁྱོ་ག་ཕྱིར་རང་ཁྱིམ་དུ་ལོག་སྐབས། ཁྱིམ་མཚེས་རྣམས་ཀྱིས། ཁྱོད་ཀྱི་ཆུང་མ་མོ་རང་གི་ཕ་མའི་ཁྱིམ་དུ་ཕྱིན་སོང་། ཞེས་བཤད།
ལོ་ངོ་འགའ་ཕྱིན་རྗེས། ཡང་བསྐྱར་མོ་རང་ཕྲུ་གུ་ཞིག་བཙའ་བ་ལ་མངོན་དུ་ཕྱོགས་པས། དེ་སྔོན་དང་འདྲ་བར་ཁྱོ་ག་ཁྱིམ་ན་མེད་པའི་སྐབས་དང་བསྟུན་ནས་རང་གི་ཕ་ཁྱིམ་ཕྱོགས་སུ་གཏད་དེ་ཕྱིན། ཁྱོ་གས་ཀྱང་སྔར་ལྟར་རྗེས་འདེད་ཀྱིས་མོའི་མདུན་བཀག་སྟེ། ཕྱིར་རང་ཁྱིམ་དུ་ལོག་དགོས་པའི་ཞུ་བ་ཇི་ཙམ་བྱས་ཀྱང་མོས་ཁས་ལེན་མ་བྱས་པས། དེ་སྔོན་ནང་བཞིན་མོའི་རྗེས་དེད་ནས་ཕྱིན། དེ་ལྟར་ཁོང་གཉིས་ལམ་ཁར་འགྲོ་བཞིན་པའི་སྐབས་འཇིགས་སུ་རུང་བའི་དྲག་རླུང་འཚུབས་ཤིང་མཁའ་དབྱིངས་ནས་གློག་དམར་འཁྱུགས་ཏེ་ལྷག་རླུང་ལྡང་བཞིན་དྲག་ཆར་བབས་པ་ན། སྲས་མོ་ཨུཏྤ་ལས་རང་གི་ཁྱོ་ག་ལ་སྨྲས་པ། སྙིང་སྡུག་ལགས། ང་ལ་ཕྲུ་གུ་སྐྱེ་ཁའི་སྐྱེ་གཟེར་ལངས་སོང་བས་ཡར་ལ་ལང་ཙམ་ཡང་བྱེད་མི་ཐུབ། དེས་ན་ཁྱོད་ཀྱིས་དྲག་ཆར་འདི་ལ་གཡོལ་སའི་གནས་ཤིག་འཚོལ་རོགས་གྱིས། ཞེས་བཤད་པར། ཁྱོ་གས་སྟ་རེ་ཞིག་ཁྱེར་ཡོད་པས་ཁོང་དྲག་ཆར་ཁྲོད་གཡས་གཡོན་གང་སར་བརྒྱུགས་ཏེ། རང་གི་ཆུང་མ་དྲག་ཆར་ལས་སྐྱོབ་ཕྱིར་ཤིང་སྡོང་དང་ལོ་མ་སོགས་འཚོལ་དུ་ཕྱིན། སྐབས་དེར་ཁོས་གྲོག་མཁར་ཞིག་གི་སྟེང་རྩྭ་ཡན་སྐྱེས་པ་མཐོང་བས་དེར་བརྒྱུགས་ཏེ་རྩྭ་ཡན་རྣམས་བཅད་ནས། སྡོང་བུ་ཞིག་གཅོད་གྲབས་བྱེད་སྐབས་གྲོག་མཁར་ནས་དུག་སྦྲུལ་ཞིག་ཡོང་སྟེ་ཁོང་ལ་སོ་བརྒྱབ་མ་ཐག་ས་ལ་འགྱེལ་ནས་ཚེའི་དུས་བྱས་སོ། །
སྲས་མོ་ཨུཏྤ་ལས་རང་གི་ཁྱོ་ག་ཕྱིར་ལོག་རྒྱུར་ངང་སྒུག་བྱས་ནས་བསྡད་པར། མོ་རང་གི་སྐྱེ་གཟེར་ཤུགས་ཆེ་རུ་ནས་ཆེ་རུ་ཕྱིན་ཏེ་ཅུང་མ་འགོར་བར་ཕྲུ་གུ་ཞིག་བཙས། དེ་ནས་མོ་རང་མ་བུ་རྣམས་ཀྱིས་ལྷག་རླུང་དང་དྲག་ཆར་གྱི་གྲང་རེག་ལ་བཟོད་སྒོམ་མ་ཐུབ་པར། མོའི་སྐད་ཤུགས་ཡོད་ཚད་བཏོན་ནས་ངུ་འབོད་བྱས་ཏེ་སྡུག་སྐད་བརྒྱབ། གང་ལྟར་ཁ་ཐབས་ཞན་པའི་སྲས་མོ་ཨུཏྤ་ལར་མཚོན་ན་བྱེད་ཐབས་གང་ཡང་མ་རྙེད་པར་བཙས་མ་ཐག་པའི་བུ་ཆུང་རུམ་དུ་བཅུག་སྟེ། ལག་པ་དང་པུས་མོ་ས་ལ་བཙུགས་ནས་ཕྲུ་གུ་གཉིས་རང་གི་ལྟོ་འོག་ཏུ་བསྡམས་ཏེ་མཚན་གང་པོར་གཉིད་ཀྱང་མ་ཁུག་པར་དུས་ཚོད་སྐྱེལ་དགོས་བྱུང་།
ཕྱི་ཉིན་ཞོགས་པ་སྔ་མོ་དེར། ཤ་རྡོག་ཅིག་དང་འདྲ་བའི་སྐྱེས་མ་ཐག་གི་བུ་ཆུང་རུམ་ནས་ཡང་བླངས་ཏེ་དཔྱི་སྒང་ལ་བཞག་ཅིང་། བུ་ཆེ་བ་མོ་རང་གི་མཛུབ་མོར་འཐམ་བཅུག་ནས་ཁོང་གཉིས་ལ་སྨྲས་པ། ངའི་སྙིང་གི་ནོར་བུ་གཉིས། ད་ང་ཚོ་འགྲོ། ཁྱེད་གཉིས་ཀྱི་ཨ་ཕས་ནི་ང་ཚོ་འདིར་གཡུགས་ནས་ཕྱིན་སོང་། ཞེས་བཤད། དེ་ནས་སྲས་མོ་ཨུཏྤ་ལ་རང་གི་ཁྱོ་ག་གང་དུ་ཕྱིན་སའི་ལམ་ཁ་དེ་དེད་ནས་སོང་བ་ན་གྲོག་མཁར་དང་ཐག་ཉེ་སར་བསླེབས་དུས། དེ་ན་མོ་རང་གི་ཁྱོ་ག་ཤི་སྟེ་ཤ་མདོག་ཀྱང་སྔོ་དམར་དུ་ཆགས་ཤིང་ལུས་པོ་ཡོངས་འཁྱག་པོར་གྱུར་པ་མཐོང་ནས། མོས་མྱ་ངན་གྱི་འོ་དོད་འབོད་བཞིན་འདི་ལྟར། ཀྱེ་མ་ཀྱེ་ཧུད། ངའི་ཁྱོ་ག་ནི་ལམ་ཁ་འདི་ན་གྲོངས་འདུག འདི་ཚང་མ་ངའི་ཆེད་ཁོ་ན་ཡིན། ད་ངས་ཅི་ཞིག་བྱེད་དགོས། ཞེས་སོགས་སྨྲེ་སྔགས་འདོན་བཞིན་འགྲོ་དགོས་བྱུང་།
དེ་ནས་མོ་རང་ཨ་ཅི་ར་ཝ་ཏི(ACIRAWATI)ཟེར་བའི་གཙང་པོ་ཞིག་བརྒལ་དགོས་བྱུང་ཞིང་། གཙང་པོ་དེ་ནི་ཆུ་ལོག་གིས་ཡོངས་སུ་རྒྱས་ཏེ་རླབས་འཕྲེང་འཕྱོ་བཞིན་མཆིས་ནའང་། གཏིང་ཟབ་ལོད་ནི་རང་ཉིད་ཀྱི་སྐེད་པ་ནུབ་ཙམ་ལས་མེད། དེ་ལྟར་མོ་རང་གཙང་པོ་དེའི་ཁར་བསླེབས་ཏེ་བསམ་པར། ང་ནི་མདང་དགོང་མཚན་གང་པོར་གཉིད་མ་ཁུགས་ཤིང་ཟས་ཀྱང་མ་རག་པར་བརྟེན་ངའི་ལུས་ཟུངས་ནི་ཧ་ཅང་ཉམ་ཐག་པར་གྱུར་འདུག མ་ཟད་ཕྲུ་གུ་སྐྱེ་སྐབས་ཟུངས་ཁྲག་མང་པོ་ཕྱི་ལ་ཐོན་པས་དུས་གཅིག་ལ་ཕྲུ་གུ་གཉིས་ཀ་གཙང་པའི་ཕར་འགྲམ་དུ་སྐྱེལ་ཐུབ་ཀྱི་མ་རེད་སྙམ་ནས། ཕྲུ་གུ་ཆེ་བ་གཙང་པོའི་འགྲམ་དུ་བཞག་ཅིང་ཆུང་བ་རྒྱབ་ལ་ཁུར་ནས་གཙང་པོའི་ཕ་རོལ་བརྒལ་ཏེ་ཤིང་གི་ལོ་མ་དང་ཡལ་འདབ་འགའ་བཅད་དེ་བུ་ཆུང་ཐོག་བཀབ་ནས། ཕྲུ་གུ་ཆེ་བ་ལེན་ཕྱིར་ཚུར་གཙང་པོ་བརྒལ་ནས་ཆུའི་དཀྱིལ་ཙམ་ལ་བསླེབས་དུས། ནམ་མཁའ་ནས་ཁྲ་གླག་ཅིག་གིས་ཕྲུ་གུ་ཆུང་བ་ཤ་དུམ་ཞིག་ཏུ་ནོར་ཏེ་ཕྲུ་གུའི་ཐོག་མར་བབ་ཅིང་ནམ་མཁའ་ལ་ཁྱེར་ནས་འཕུར། ཨ་མས་དེ་མཐོང་མ་ཐག་ལག་པ་གཡུགས་ཏེ་སྐད་ཤུགས་ཡོད་ཚད་བཏོན་ནས། ཤོ་་་་་ཤོ་་་ཞེས་སྐད་ཅོར་བརྒྱབ་པ་ན། ཕྲུ་གུ་ཆེ་བའི་སེམས་སུ། ཨ་མས་ང་ལ་ཚུར་ཤོག་ཟེར་གྱིན་འདུག་སྙམ་ནས་མྱུར་སྟབས་ཀྱིས་གཙང་པོར་བརྒལ་བར། ཨ་མས་ཕྲུ་གུ་ཆེ་བ་སྐྱོབ་ཕྱིར་ཁོའི་ཕྱོགས་སུ་གང་ནུས་ཀྱིས་ཆུ་གཤགས་ཏེ་ཡོང་ནའང་ཕྲུ་གུ་དེ་སྐྱོབ་མ་ཐུབ་པར་ཆུས་ཁྱེར། དེའི་ཐོག་ཕྲུ་གུ་ཆུང་བ་ནི་ཁྲ་གླག་གིས་ཁྱེར་བས། སྲས་མོ་ཨུཏྤ་ལ་སྡུག་བསྔལ་དང་སྐྱོ་གདུང་གིས་རབ་ཏུ་ནོན་པར་གྱུར་ཏེ་ན་རེ། ངའི་བུ་ཆེ་བ་ནི་ཆུ་ཀླུང་གིས་ཁྱེར་ཞིང་། ཆུང་བ་ནི་ཁྲ་གླག་གིས་ཁྱེར། ཁྱོ་ག་ནི་ལམ་མདོ་ནས་དུག་སྦྲུལ་གྱིས་བསད། ད་ངས་ཅི་ཞིག་བྱ་དགོས་པ་རེད། ཅེས་མྱ་ངན་གྱི་སྨྲེ་སྔགས་བཏོན་ཏེ་རེ་ཞིག་ལུས་སོ། །
དེ་ནས་མོས་མྱ་ངན་གྱི་འོ་དོད་འབོད་བཞིན་ཕྱིན་ཕྱིན་པ་ན་མི་ཞིག་ལ་ཐུག་སྟེ་སྨྲས་པ། སྐུ་ཞབས་ལགས། ཁྱེད་ས་གནས་གང་ནས་ཡིན། ཞེས་དྲིས་པར་མི་དེས། ང་མཉན་ཡོད(SAVATTI)ནས་ཡིན། ཞེས་ལན་བཏབ། འོ་ན་ཁྱོད་ཀྱིས་མཉན་ཡོད་ཀྱི་འདི་དང་འདི་ཞེས་བྱ་བའི་ལམ་ཆེན་དེར་མིང་ལ་འདི་དང་འདི་ཞེས་བྱ་བའི་ཁྱིམ་ཚང་ཞིག་ངོ་ཤེས་ཀྱི་ཡོད་དམ། ཞེས་རང་ཉིད་ཀྱི་ཁྱིམ་ཚང་སྐོར་དྲིས་པར་ཁོང་གིས། བཞིན་བཟང་མ། དེ་ཚོ་ཚང་མ་ངས་ངོ་ཤེས་ཀྱི་ཡོད། འོན་ཀྱང་ཁྱེད་ཀྱིས་ང་ལ་ཁྱིམ་ཚང་དེའི་སྐོར་བཀའ་འདྲི་མི་གནང་བར་ཁྱོད་ཀྱིས་ངོ་ཤེས་པའི་ཁྱིམ་ཚང་གཞན་པ་རེའི་སྐོར་ལ་སྐད་ཆ་དྲིས་དང་། ཞེས་བཤད་པར་ཡང་མོ་རང་གིས། སྐུ་ཞབས་ལགས། ངས་ཁྱིམ་ཚང་དེ་གཅིག་པུ་ལས་གཞན་གང་ཡང་ངོ་ཤེས་ཀྱི་མེད། དེས་ན་ཐུགས་རྗེ་གཟིགས། ཁྱོད་ཀྱིས་ང་ལ་ཁྱིམ་ཚང་དེའི་སྐོར་ཤོད་དང་། ཞེས་ཨུ་ཚུགས་ཀྱིས་དྲིས་པ་ན་མི་དེ་ན་རེ། ཁྱོད་ཀྱིས་དེ་ལྟར་ཨུ་ཚུགས་བྱས་ན་ངས་ཀྱང་ཁྱོད་ལ་དངོས་ཡོད་གནས་ཚུལ་རྣམས་གསང་དགོས་དོན་མེད། མདང་དགོང་མཚན་མོར་ཆེས་འཇིགས་སུ་རུང་བའི་དྲག་ཆར་ཞིག་བབས་པ་ཁྱོད་ཀྱིས་ཚོར་སོང་ངམ། ཞེས་ལབ་པར། མོ་རང་གིས། ཤེས་སོང་། དྲག་ཆར་དེས་ང་ལ་སྡུག་སྦྱོང་ཚད་མེད་བཏང་བས། ངའི་བསམ་པར་དྲག་ཆར་དེ་ནི་ང་རང་གཅིག་པུའི་ཐོག་ཏུ་བབས་པ་ཞིག་རེད་བསམ་བྱུང་། ཞེས་ལན་བཏབ།
མི་དེས་མུ་མཐུད་དུ་བཤད་རྒྱུར། མདང་དགོང་མཚན་མོའི་དྲག་ཆར་ཁྲོད་ཕ་གིའི་ཁྱིམ་ཚང་དེའི་སྡོད་ཁང་འཐོར་ཞིག་ཏུ་ཕྱིན་ཏེ། ཁྱིམ་ཚང་དེའི་ཕ་མ་གཉིས་དང་བུ་གཅིག་ཡོད་པ་བཅས་ཚང་མ་ཁང་བའི་རྩིག་འོག་ཏུ་མནན་སོང་། ཞེས་བཤད་པ་ན། སྲས་མོ་ཨུཏྤ་ལས། སྐུ་ཞབས་ལགས། ད་བཤད་མི་དགོས། ཁྱོད་ཀྱིས་ང་ལ་ཁོང་ཚོ་ཚང་མ་ཤི་སོང་ཞེས་མ་གསུང་རོགས་གནང་། ཞེས་ཞུ་བ་འཐེན།
དེ་ནས་མི་དེས། ཁོང་གཉིས་ཡོད་ས་ནས་ཐག་མི་རིང་བའི་སར་མེ་ལྕེ་དགུང་ལ་འཕྱུར་བཞིན་པ་ཞིག་ལ་མཛུབ་མོ་བཙུགས་ཏེ་ན་རེ། ཁྱོད་ཀྱིས་ཕ་གིར་ལྟོས་དང་། མེ་ལྕེ་དགུང་ལ་འཕྱུར་བཞིན་པ་མཐོང་གི་འདུག་གམ། ཞེས་དྲིས་པར་མོ་རང་གིས། ལགས། མཐོང་གི་འདུག ཅེས་བཤད་པར་ཁོང་གིས། དེ་ནི་ད་ལྟ་ཁོང་ཚོའི་ཕུང་པོ་མེ་ལ་སྲེག་བཞིན་པའི་མེ་ལྕེ་རེད། ཅེས་པའི་སྐད་ཆ་དེ་ཐོས་མ་ཐག་སྲས་མོ་ཨུཏྤ་ལ་གདུང་ཤུགས་དྲག་པོའི་མྱ་ངན་གྱིས་དབང་མེད་དུ་ས་ལ་འགྱེལ་ཏེ་གང་སར་འདྲེ་ལྡོག་རྒྱག་བཞིན་ངུ་འབོད་བྱས། དེ་ཙ་ན་ཡུལ་མི་ཁ་ཤས་ཡོང་སྟེ་སྲས་མོ་ཨུཏྤ་ལ་སངས་རྒྱས་བཅོམ་ལྡན་འདས་ཀྱིས་གསུང་ཆོས་གནང་ས་རྒྱལ་བུ་རྒྱལ་བྱེད་ཀྱི་ཀུན་དགའ་ར་བར(JETA-WANA)བསྐྱལ་བས། སངས་རྒྱས་བཅོམ་ལྡན་འདས་ཀྱིས་དེར་ཡོད་བུད་མེད་ཁ་ཤས་མངགས་ཏེ་སྲས་མོ་ཨུཏྤ་ལ་ལ་གཟུགས་པོ་ཁྲུད་པ་དང་། གོས་གཡོགས་ཏེ་ཁ་ཟས་སྟེར་དུ་བཅུག སངས་རྒྱས་ཀྱིས་སྙན་ཞིང་འཇེབས་པའི་གསུང་ཚངས་པའི་དབྱངས་ཀྱིས་སེམས་གསོའི་བསླབ་ཚིག་སྦྱིན་ཏེ་སྲས་མོ་ཨུཏྤ་ལ་དབུགས་དབྱུང་བར་མཛད། དེ་ལྟར་སངས་རྒྱས་བཅོམ་ལྡན་འདས་ཀྱིས་གསུང་ཆོས་ཀྱི་གདམས་པ་གནང་གྲུབ་རྗེས་མོའི་ཡིད་ཤེས་ཀྱི་དྲན་པ་སླར་རྙེད་དེ། སངས་རྒྱས་བཅོམ་ལྡན་འདས་ལ། ཁོ་མོར་རབ་བྱུང་གི་སྡོམ་པ་གནང་བར་ཞུ། ཞེས་སྐྱབས་འཇུག་ཞུས་པ་ན་སངས་རྒྱས་ཀྱིས་ཀྱང་སྲས་མོ་ཨུཏྤ་ལ་རབ་བྱུང་སྒྲུབ་པར་མཛད་དོ། །
སྙིང་ཐིག་སྔོན་འགྲོའི་ཟིན་བྲིས་ཉུང་ངུ་
༡སྔོན་འགྲོའི་ཟིན་བྲིས། ཨེ་མ་ཧོ༔ སྤྲོས་བྲལ་ཆོས་ཀྱི་དབྱིངས་ཀྱི་ཞིང་ཁམས་སུ༔ ཆོས་ཉིད་དུས་གསུམ་སྐྱེ་འགག་མེད་པའི་ངང༔ བྱ་བྲལ་ལྷུན་རྫོགས་བདེ་བ་ཆེན་པོའི་སྐུ༔ ནམ་མཁའ་བཞིན་དུ་ཐུགས་རྗེ་ཕྱོགས་རིས་མེད༔ བླ་མ་ཆོས་ཀྱི་སྐུ་ལ་གསོལ་བ་འདེབས༔ བདེ་ཆེན་ལྷུན་གྱིས་གྲུབ་པའི་ཞིང་ཁམས་སུ༔ སྐུ་གསུང་ཐུགས་དང་ཡོན་ཏན་ཕྲིན་ལས་ཀྱི༔ ཡེ་ཤེས་ལྔ་ལྡན་བདེ་བར་གཤེགས་པའི་སྐུ༔ ཐུགས་རྗེའི་བྱེ་བྲག་སྣ་ཚོགས་སོ་སོར་སྟོན༔ བླ་མ་ལོངས་སྤྱོད་རྫོགས་སྐུ་ལ་གསོལ་བ་འདེབས༔ མི་མཇེད་འཇིག་རྟེན་དག་པའི་ཞིང་ཁམས་སུ༔ ཐུགས་རྗེ་ཆེན་པོས་འགྲོ་བའི་དོན་ལ་བྱོན༔ གང་ལ་གང་འདུལ་ཐབས་ཀྱིས་འགྲ་ོདོན་མཛད༔ འདས་དང་མ་བྱོན་ད་ལྟ་དུས་གསུམ་གྱི༔ བླ་མ་སྤྲུལ་པའི་སྐུ་ལ་གསོལ་བ་འདེབས༔ ༼སྐྱབས་བླ་མ་ནམ་དྲན་ལ་གསོལ་བ་འདེབས།༽ ཐུན་དང་ཐུན་འཚམས་ཀྱི་ཐོག་མཐའ་བར་གསུམ་གང་ཡིན་ཀྱང་ལེའུ་བདུན་མ་ལས་བྱུང་བའི་བླ་མ་སྐུ་གསུམ་གྱི་གསོལ་འདེབས་ཁོ་ནས་གསོལ་བ་འདེབས་པ་གལ་ཆེ།རང་གི་རྩ་བའི་བླ་མའི་གསོལ་འདེབས་ཡང་འདི་ཡིན། འདི་ལས་ལྷག་པ་ཡོད་དོན་མེད། བླ་མ་ནམ་དྲན་ན་བླ་མ་སྐུ་གསུམ་གྱི་གསོལ་འདེབས་ཐོན་ལ་གསོལ་བ་ཐོབས།སྔོན་འགྲོ་བསགས་སྐབས་བླ་མ་སྐུ་གསུམ་གྱི་གསོལ་འདེབས་འདི་ངེས་པར་འདོན་དགོས་གསུངས་སྲོལ་མེད་མོད་ང་རང་གིས་ནམ་རྒྱུན་འདི་ཁོ་ནས་གསོལ་བ་བཏབ་པ་ཡིན། ནང་སྔ་མོ་སད་དེ་མགོ་ཡར་བཏེགས་སྐབས་གཏི་མུག་གཉིད་དཀྲོགས་འདོན། ཀར་གླིང་གི་མིན་ཏེ་དེ་ལས་སྔ་བའི་གཏེར་མ་ཞིག་ཡིན་འདྲ།གུ་རུ་ཆོས་དབང་ངམ་སོགས། དེ་ནས་ངག་བྱིན་རླབས། འདི་ཡང་གཏི་མུག་གཉིད་དཀྲོགས་འཕྲོར་འདོན།
གཏི་མུག་གཉིད་དཀྲོགས་དང་ངག་བྱིན་རླབས་གཉིས་ཐོར་ཐུན་ལ་འདོན། ཐུན་ཕྱི་མ་རྣམས་ལ་མི་དགོས། 1ཐོར་ཐུན་ནི་ནམ་ཟླ་དབྱར་ཁ་ལ་མཚོན་ན་ཕལ་ཆེར་དེང་སང་གི་དུས་ཚོད་བཞི་བ་ནས་དྲུག་པའི་བར་ཡིན།དགུན་ལྔ་བ་ནས་བདུན་པའི་བར། 2སྔ་ཐུན་དབྱར་བརྒྱད་པ་ནས་བཅུ་གཅིག་བར།དགུན་དགུ་བ་ནས་བཅུ་གཉིས་བར། 3ཕྱི་ཐུན་དབྱར་གསུམ་པ་ནས་དྲུག་པའི་བར།དགུན་བཞི་བ་ནས་བདུན་པའི་བར། 4སྲོད་ཐུན་དབྱར་བརྒྱད་པ་ནས་བཅུ་བའི་བར།དགུན་དགུ་བ་ནས་བཅུ་གཅིག་བར། འཚམས་ཡིན་ན་སྲོད་གདོང་ནག་གི་སྐབས་འགོ་འཛིན། ཐུན་གྱི་སྔོན་འགྲོའི་སྔོན་འགྲོ་ནི་ཁྱིམ་ཕྱི་ནང་གི་བྱ་བ་ཀུན་ལེགས་པར་བསྒྲུབ་ཟིན་པ་བྱ། མདོར་ན་ཐུན་ནང་དུ་ལང་སྟེ་བྱ་བ་གཞན་ལ་འཇུག་མི་དགོས་པ་བྱ། ཐུན་མཇུག་ལ་ཡང་ཧུར་ལངས་མི་བྱ་བར་ཐུན་ནང་གི་ཉམས་ལེན་གནད་དུ་སོང་ཡོད་མེད་བརྟགས་ཏེ་རང་གི་རྒྱུད་འཆོས་ཚུལ་མཁན་རིན་པོ་ཆེ་ངག་དགའི་ཟིན་བྲིས་བཞིན་བྱ། དེ་ནས་མལ་དུ་འཁོད་ན་དང་པོ་དམ་བཅའི་ལྕགས་ཀྱུ་གཉིས་པས་ཟིན་པའི་དམ་བཅའ་བྱ།
དེ་ནས་ལུས་གནད་རྣམ་སྣང་ཆོས་བདུན།ངག་གནད་རླུང་རོ་བསལ་བ།སེམས་གནད་ཀུན་སློང་བཅོས་པ།བླ་མ་ལ་གསོལ་བ་འདེབས་པ། ༼བླ་མ་མཁྱེན།༽ནས་༼དྲན་དང་ཤེས་བཞིན་ཀུན་ཀྱང་བཞེངས་སུ་གསོལ།།༽འདི་ནས་མཁའ་འགྲོ་སྙིང་ཐིག་ལས་བྱུང་བའི་གསོལ་འདེབས་༼དུས་གསུམ་སངས་རྒྱས་ཐམས་ཅད་ཀྱི་ངོ་བོ།༽སོགས་འདོན།གང་གི་དྲིན་གྱིས་བདེ་ཆེན་ཉིད།།བླ་མ་ཡང་ཏིག་ལས་འབྱུང་བ་དོན་ལ་རྒྱུད་ཚིག་ཡིན། མཐར་བླ་མ་ཐུགས་བརྩེ་བ་ཆེན་པོས་འོད་དུ་ཞུ་བའི་སྐབས། སྙིང་ཐིག་འདི་གསུང་པདྨ་རིགས་ཀྱི་ཆོས་ཡིན་པས་འོད་དམར་པོའི་ངོ་བོར་ཞུ་བ་ཡིན་གསུངས། ཞག་བརྒྱ་ལ།ཐུན་མོང་ཕྱིའི་སྔོན་འགྲོ་དལ་འབྱོར་རྙེད་དཀའ་ནས་དགེ་བའི་བཤེས་གཉེན་བསྟེན་ཚུལ་བར་ཞག་མ་དྲུག་ཅུ་རེ་གསུམ།སྐྱབས་འགྲོ་བར་འདིར་བསགས།དེ་རྗེས་ཞག་མ་བཞི་བཅུ་ཞེ་བརྒྱད་རིང་སེམས་བསྐྱེད་ཀྱི་བློ་སྦྱོང་ཁོ་ན་བསྒོམ།དེ་ལྟར་ཁྱོན་སྡོམ་པའི་ཞག་མ་བརྒྱ་དང་བཅུ་གཅིག་ཡོད་པ་འགྲོ་ངེས་བྱ།སེམས་བསྐྱེད་བློ་སྦྱོང་གི་ཞོར་ལ་སྔོན་འགྲོའི་སེམས་བསྐྱེད་ཚིག་བཞི་མ་དེ་ཁྲི་གསུམ་ཙམ་བསགས་པས་ཆོག །བརྒྱུད་པ་འདིའི་ཕྱག་ལེན་ལ་འབུམ་གཅིག་འགྲོ་མི་དགོས། བློ་སྦྱོང་གཙོ་བོ་ཡིན་གསུངས། བརྒྱུད་པ་འདིའི་ལུགས་ལ་ཐུན་མོང་ཕྱིའི་སྔོན་འགྲོའི་སྔོན་ལ་བྱང་ཆུབ་དུ་སེམས་བསྐྱེད་པ་ཉིན་བདུན་བསྒོམ་པ་ཞལ་རྒྱུན་ཡིན། དེས་ཐེག་པ་ཆུང་ངུའི་ལུགས་ཀྱི་བློ་ལྡོག་གི་བློ་སྦྱོང་ཡང་ཐེག་ཆེན་གྱི་ཉམས་ལེན་དུ་བསྒྱུར་བ་ཡིན་གསུངས། དེ་ཡང་མར་ཤེས་པ། དྲིན་དྲན་པ། དྲིན་བཟོ་འདོད། བདེ་བ་དང་ལྡན་འདོད་ཀྱི་བྱམས་པ། སྡུག་བསྔལ་དང་བྲལ་འདོད་ཀྱི་སྙིང་རྗེ། ཟུར་གཉིས་ལ་སྨོན་འདུན་དམ་བཅའ་གསོལ་བ་འདེབས་པ་བཞིའི་སྒོ་ནས་ཉམས་སུ་ལེན། དེ་ཡང་། སྨོན། འདུན། དམ་བཅའ། བླ་མ་ལ་གསོལ་བ་འདེབས་པ་སྟེ་འབྲེལ་བ་བཞི་ལྡན་གྱི་སྒོ་ནས་ཉམས་སུ་ལེན། ཀྱེ་མ་ཀྱེ་ཧུད་དཀོན་མཆོག་ཐུགས་རྗེ་ཅན།།རྒྱལ་བ་ཁྱེད་ལ་བརྩེ་བའི་མཐུ་མངའ་བས།།བདག་སོགས་རིགས་དྲུག་འཁོར་བའི་སྡུག་བསྔལ་ལས།།ད་ལྟ་ཉིད་དུ་ཐར་བར་བྱིན་གྱིས་རློབས།།དཔའ་བོ་ཁྱེད་ལ་ཐུགས་རྗེའི་སྟོབས་མངའ་བས།།སྔོན་བྱུང་འབྲེལ་བའི་ལས་ཀྱི་མཐུ་བཙན་ན།།ཡལ་ཡོལ་ལེ་ལོ་བཏང་སྙོམས་མ་མཛད་པར།།སྙིང་ནས་ད་གཟིགས་ཐུགས་རྗེ་རྒྱལ་བའི་ལྷ།།༼ཚིག་བཅད་འདི་གཉིས་རུ་ཏྲའི་སྨེ་བཤགས་ལས་སོ།།༽ སྤྱོད་འཇུག་ལས།བླ་མ་རྒྱལ་བ་འགྲོ་བའི་མགོན།།འགྲོ་བ་སྐྱོབས་པའི་དོན་བརྩོན་པ།།སྟོབས་ཆེན་འཇིགས་པ་ཀུན་སེལ་ལ།།དེ་རིང་ཉིད་ནས་སྐྱབས་སུ་མཆི།།དེ་ཡི་ཐུགས་སུ་ཆུད་པའི་ཆོས།།འཁོར་བའི་འཇིགས་པ་སེལ་བ་དང་།།བྱང་ཆུབ་སེམས་དཔའི་ཚོགས་ལ་ཡང་།།དེ་བཞིན་ཡང་དག་སྐྱབས་སུ་མཆི།།བདག་ནི་འཇིགས་པས་རྣམ་སྐྲག་ནས།།ཀུན་ཏུ་བཟང་ལ་བདག་ཉིད་འབུལ།།འཇམ་པའི་དབྱངས་ལའང་བདག་ཉིད་ཀྱིས།།བདག་གི་ལུས་ཀུན་དབུལ་བར་བགྱི།།ཐུགས་རྗེའི་སྤྱོད་པ་མ་འཁྲུལ་བའི།།སྤྱན་རས་གཟིགས་མགོན་དེ་ལ་ཡང་།།ཉམ་ཐག་ང་རོས་འོ་དོད་འབོད།།སྡིག་ལྡན་བདག་ལ་སྐྱབས་ཏུ་གསོལ།།འཕགས་པ་ནམ་མཁའི་སྙིང་པོ་དང་།།ས་ཡི་སྙིང་པོ་དག་དང་ནི།།ཐུགས་རྗེ་ཆེ་མགོན་ཐམས་ཅད་ལ།།སྐྱབས་འཚོལ་སྙིང་ནས་འོ་དོད་འབོད།།གང་ཞིག་མཐོང་ན་གཤིན་རྗེ་ཡི།།ཕོ་ཉ་ལ་སོགས་སྡང་བ་རྣམས།།སྐྲག་ནས་ཕྱོགས་བཅུར་འབྱེར་བྱེད་པའི།།རྡོ་རྗེ་ཅན་ལ་སྐྱབས་སུ་མཆི།།སྔོན་ཆད་ཁྱེད་ཀྱི་བཀའ་ལས་འདས།།ད་ནི་འཇིགས་པ་ཆེར་མཐོང་ནས།།ཁྱེད་ལ་སྐྱབས་སུ་མཆི་ལགས་ཀྱི།།འཇིགས་པ་མྱུར་ཏུ་བསལ་དུ་གསོལ།། ༼གོང་གི་འདི་བློ་སྦྱོང་སྐབས་ངེས་འབྱུང་དང་སྐྱོ་ཤས། སྙིང་རྗེ་སོགས་སྐྱེ་སྐབས་དབྱངས་སུ་གྱེར་ནས་འདོན། དབྱངས་དེ་ཡང་རང་ལ་ངང་གིས་འབྱུང་བ་ལྟར་གྱེར།ངེས་གཏད་ཅང་མེད་པ་འདྲ་གསུངས།༽ ༼སེམས་བསྐྱེད་བདག་གཞན་བརྗེ་བའི་སྐབས།༽ སྐྱིད་ན་བདེ་བ་ཚོགས་སུ་བསྔོ།།ཕན་བདེས་ནམ་མཁའ་གང་བར་ཤོག།སྡུག་ན་གཞན་གྱི་སྡུག་བསྔལ་ཁུར།།སྡུག་བསྔལ་གྱི་རྒྱ་མཚོ་སྐེམ་པར་ཤོག།མཁའ་མཉམ་འགྲོ་བའི་སྡུག་བསྔལ་རྒྱུ་དང་བཅས།།བྲལ་ནས་བདག་གི་རྒྱུད་ལ་སྨིན་གྱུར་ཅིག།བདག་གི་ཕན་བདེའི་དགེ་ཚོགས་ཇི་སྙེད་པ།།མར་གྱུར་འགྲོ་བས་ཐོབ་ནས་སངས་རྒྱས་ཤོག།༼ཕ་དམ་པའི་གསུང་ཡིན།༽
དགའ་ལྡན་དགོན་པ།
གཞན་ཡང་དགའ་ལྡན་རང་བྱོན་གྱིས་བསྐོར་ཞེས་གླིང་སྐོར་དུ་སོང་ན་རྗེའི་ ཕྱག་མཛུབ་ཀྱིས་བཏོན་གནང་བའི་བདུད་རྩི་ཆུ་མིག་དང་། ཉག་ར་ལ་སྟེང་དུ་འབྲུག་པ་ཀུན་ལེགས་ཀྱི་རང་བྱོན། ཕ་དམ་པ་སངས་རྒྱས་ཀྱི་རང་བྱོན། ཆོས་རྒྱལ་གྱི་རང་བྱོན། འཇིགས་བྱེད་དཔའ་བོ་གཅིག་པའི་རང་བྱོན། ནག་པོ་སྐོར་གསུམ་གྱི་རང་བྱོན། རྡོ་སྤུངས་ཡོད་སར་སྤྱན་རས་གཟིགས་ཁ་སརྤ་ཎིའི་རང་བྱོན། དེ་ནས་རིམ་བཞིན་རྗེ་ཙོང་ཁ་པའི་ཕྱག་ཕྲེང་གི་རང་བྱོན་དང་དོམ་རའི་རང་བྱོན། དབུ་ཞྭའི་རང་བྱོན། ཆོས་གོས་ཀྱི་རང་བྱོན། དཔལ་ལྡན་ལྷ་མོའི་ཆིབས་པའི་ཞབས་རྗེས། མཁས་གྲུབ་རྗེས་ཕྱག་སེན་གྱིས་བྲིས་གནང་བའི་གང་ཉིད་ཀྱི་སྐུ་བརྙན་དང་དེའི་ཞོགས་སུ་རྗེ་རིན་པོ་ཆེས་སྤྱན་གྱིས་མ་གཟིགས་པར་ཕྱག་ཕྱིར་བརྐྱངས་གནང་ནས་བྲིས་གནང་བའི་ཉིད་ཀྱི་སྐུ་བརྙན། བྱང་ཤམ་བྷ་ལའི་རྟ་འདོགས་ས། རིག་པ་སྤྱི་བླུགས་ཀྱི་རང་བྱོན། ནིའུ་ལིའི་རང་བྱོན། བ་ཞབས་ཀྱུ་བུ་ཞེས་པའི་རང་བྱོན། བྲག་གད་པོ་བར་དོའི་ཕྲང་ཞེས་པ། ལམ་ལྟག་ཏུ་མ་ཎིའི་རང་བྱོན། ལམ་འོག་ཏུ་དུར་ཁྲོད། དུང་དཀར་གཏེར་ལས་བཞེས་པའི་རང་བྱོན། གཞན་ཡང་དེ་ཁུལ་དུ་འགོག་པ་རི་ཞེས་ཟེར། འགོག་པ་རི་ཞེས་པ་ནི་སྔོན་སངས་རྒྱས་འོད་སྲུང་དུས་དགེ་སློང་ཞིག་རི་དེའི་བྲག་གསེབ་ཏུ་འགོག་སྙོམས་ལ་བཞུགས་ཡོད་པ་ལ་དགོན་པ་རྒྱག་སྐབས་ས་རྡོ་བརྐོ་སློག་བྱས་སྟབས་སྙོམ་འཇུག་ལས་བཞེངས་ཏེ་རྒྱལ་བ་འོད་སྲུང་གང་དུ་བཞུགས་ཡོད་དམ་ཞེས་གསུངས་པར། ད་ལྟ་རྒྱལ་བ་ཤཱཀྱ་ཐུབ་པའི་བསྟན་པ་ཡིན་ཞེས་ཞུས། དེ་ནས་རྫུ་འཕྲུལ་དུ་མ་བསྟན་ཏེ་མྱ་ངན་ལས་འདས་པས་རྗེས་སུ་རི་དེ་ལ་འགོག་པ་རི་ཞེས་ཐོགས། དེ་ནས་སངས་རྒྱས་འོད་སྲུང་གི་འཕེལ་གདུང་ཕེབས་པའི་རང་བྱོན་དེར་ཉ་སྟོང་བརྒྱད་གསུམ་ལ་རི་དྭགས་ཀྱིས་ཀྱང་སྐོར་བ་རྒྱག་སྲོལ་ཡོད་ཟེར། དེ་ནས་རྗེ་ཙོང་ཁ་པ་ཞབས་སྐོར་དུ་ཕེབས་སྐབས་ཁུ་བྱུག་གི་སྐད་གསན་པས་རྗེ་ཙོང་ཁ་པ་ཡུམ་དྲན་ཏེ་ཨ་མ་ཞེས་གསུང་ཤོར་བས་བྲག་ལྡེབས་ནས་ཨ་ཞེས་སྒྲ་དང་བཅས་ཨ་ཡིག་གི་རང་བྱོན་ཐོན་པ། དེ་ནས་བཟུང་དགའ་ལྡན་གླིང་ནང་དུ་ཁུ་བྱུག་གི་སྐད་སྒྲོག་སྲོལ་མེད་ཟེར། དེ་ནས་བྲག་ལྡེབས་སུ་ཀོང་ཀོང་མང་པོ་ཡོད་པ་ནི་བྱང་ཤམ་བྷ་ལའི་མཁར་རྔ་ཡིན་ཞེས་དང་། ལམ་ལྟག་ཏུ་སེང་གདོང་མའི་རང་བྱོན། ཥཎྜཔཱ་ལའི་ཞབས་རྗེས། བདུད་ཀྱིས་གནམ་རྡོ་གཡུགས་པས་རྗེ་རིན་པོ་ཆེས་ཕར་གཡུགས་གནང་བས་ཕྱག་མཛུབ་དང་དབུ་ཞྭའི་རྗེས་དོད་པའི་རང་བྱོན། ལྷོ་བྲག་ནམ་མཁའ་རྒྱལ་མཚན་གྱིས་རབ་གནས་གནང་སྐབས་མཆོད་འབྲུ་ཐོར་བའི་རང་བྱོན། མཁས་གྲུབ་རྗེས་སྐུ་སྨད་བཞེངས་གནང་བ་ལ་སྐུ་སྟོད་རང་བྱོན་དུ་ཕེབས་པའི་སྤྱན་རས་གཟིགས་ཀྱི་སྐུ་བརྙན། དེའི་འོག་གི་བྲག་ལྡེབས་ནས་གསེར་བཞེས་ཏེ་ཞལ་གསེར་ཕུལ་གནང་བ་དང་སླད་བཏོན་མི་ཆོག་པའི་ཕྱག་མཛུབ་ཀྱིས་ཐེལ་བསྐྱོན་པའི་རང་བྱོན། དེ་ནས་རྗེའི་སྒྲུབ་ཁང་ནང་གི་རང་བྱོན་སོགས་མཇལ་རྒྱུ་ཡོད། ཡང་དགོན་དེའི་མདུན་རིར་དབངབསྐུར་རི་ཞེས་ཟེར་དོན་ནི་བོད་ཀྱི་རྒྱལ་པོ་སྲོང་བཙན་སྒམ་པོ་བརྒྱ་མ་ཁྲི་ཁངདུ་སྐུ་བལྟམས་པའི་ཚེ་ཕྱོགས་བཅུའི་རྒྱལ་བ་སྲས་དང་བཅས་པས་རི་དེའི་སྟེང་ནས་དབང་བསྐུར་བ་དང་བཀྲ་ཤིས་ཀྱི་ཚིགས་བཅད་བརྗོད་པས་དབང་བསྐུར་རི་ཞེས་པའི་མིང་དེ་ལྟར་ཐོགས། རྒྱབ་རིར་བཙུན་མོ་ལྡིང་རི་ཞེས་ཟེར་དོན་ནི་བཙུན་མོ་ཚལ་གྱི་རྒྱལ་པོའི་བཙུན་མོ་རྣམས་རི་དེར་སྤྲོ་འཆམ་དུ་ཕེབས་པས་རྗེས་སུ་བཙུན་མོ་རི་ཞེས་པའི་མིང་དེ་ལྟར་བྱུང་བ་བཅས་གཞན་ཡང་དགའ་ལྡན་གསུམ་སྟོང་གསུམ་བརྒྱ་ཞེས་ཟེར་ཡང་དོན་དུ་དགེ་འདུན་ལྔ་སྟོང་སྐོར་གྱིས་རི་བོ་དགེ་ལྡན་ལུགས་ཀྱི་མདོ་སྔགས་གཉིས་ཀ་ཕྱག་ལེན་མཛད་པ་ཡིན། སྤྱིར་རྗེ་ཙོང་ཁ་པའི་ལུགས་དེར་རི་བོ་དགའ་ལྡན་ལུགས་ཞེས་འབོད་དགོས་ཀྱང་ཐ་སྙད་བརྗོད་པ་བདེ་ཕྱིར་དགེ་ལུགས་ཞེས་པར་སྒྲ་འགྱུར། ལོ་ལྟར་བོད་ཟླ་དང་པོར་སྨོན་ལམ་ཆེན་མོ་དང་། བོད་ཟླ་༢ཚེས་༤ནས་༡༥བར་སྟག་རྩེ་སྒྲུབ་མཆོད། བོད་ཟླ་༦ཚེས་༡༥དགའ་ལྡན་སེའུ་ཐང་། བོད་ཟླ་༡༠ཚེས་༢༥དགའ་ལྡན་ལྔ་མཆོད་བཅས་ཀྱི་ཆོས་དུས་འཚོགས་གནང་སྲོལ་ཡང་དར།
ད་ལྟ་ཚོགས་ཆེན་དང་གྲྭ་ཚང་གཉིས་ཡངས་པ་ཅན་སོགས་ཕལ་ཆེ་བ་གསར་བཞེངས་གནང་ཡོད་ལ། ཁང་ཚན་ཡང་མང་པོ་གསར་བཞེངས་གནང་ཡོད་པ་༡༩༧༩རྗེ་ཙོང་པའི་པུར་ཐལ་བཞུགས་པའི་དངུལ་གདུང་བཞེངས་༢༠༠༡ལོར་གུང་ཐང་བསྟན་པའི་དབང་ཕྱུག་རིན་པོ་ཆེ་མཆོག་ནས་དངུལ་གདུང་གི་ཕྱི་ལ་གསེར་ལྗང་གིས་བཏུམས་པ་བཅས་དང་གཞན་ཡང་སྔོན་གྱི་སྐུ་བརྙན་དེ་དག་གི་སྐུ་ཚབ་གསར་བཞེངས་གནང་བ་བཅས་མཇལ་རྒྱུ་ཡོད།
དགའ་བ་འཕེལ་གྱི་ཁྱིམ་རྒྱུད་ལོ་རྒྱུས།
བེ་རི་འཇིགས་མེད།
དགའ་བ་འཕེལ་གྱི་ཕ་མེས།
དང་པོ། ཧརྵ་རྒྱལ་རབས་ཀྱི་རྒྱལ་སྲིད་ཐོག་མར་གསར་འཛུགས་གནང་མཁན་ནི།པུཥྱབྷཱུཏི་སྟེ་རྒྱས་པའི་འབྱུང་གནས་ཞེས་པ་དེ་ཡིན།དེ་ནི་ཆོས་ལུགས་དབང་ཕྱུག་པའི་རྗེས་འབྲངས་ཡིན་པ་བཤད།རྒྱལ་རྒྱུད་དེ་ནས་རིམ་པར་བརྒྱུད་པའི་ཁྲོད་ནས་མཚན་སྙན་དབང་ཐང་ཆེ་ཤོས་ནི་པྲབྷཱཀརཝརྡྷན་སྟེ་འོད་ཟེར་འབྱུང་གནས་འཕེལ་ཉིད་ཡིན།དེ་ལ་མི་དམངས་ཚོས་ལྷག་པའི་རྒྱལ་པོ་ཆེན་པོ་ཞེས་པའི་མཚན་གནས་ཕུལ། ས་ཁྱོན་མི་ཆུང་བ་ཞིག་ལ་དབང་བསྒྱུར་བྱས་ཡོད་ཀྱང་དེའི་སྐོར་ལོ་རྒྱུས་ཞིབ་གསལ་འཁོད་པའི་ཡིག་ཆ་རྙེད་སོན་བྱུང་མེད།དེ་ལ་སྲས་གཉིས་དང་སྲས་མོ་གཅིག་བྱུང་བ་ནི་རཱཛྱཝརྡྷན་སྟེ་རྒྱལ་སྲིད་འཕེལ་དང་། ཧརྵཝརྡྷན་སྟེ་དགའ་བ་འཕེལ་གཉིས་དང་། སྲས་མོ་རཱཇཤྲཱི་སྟེ་རྒྱལ་སྲིད་དཔལ་མོ་བཅས་ཡིན།
དགའ་བ་འཕེལ་གྱི་སྤྱོད་པ་འདི་དུས་ནམ་ཞིག་ལ་བྲིས་པ། དགའ་བ་འཕེལ་གྱི་སྤྱོད་པ་ཞེས་པ་འདི་ནི། སློབ་དཔོན་སྙན་ངག་པ་བཱ་ཎ་བྷ་ཊྚ་ཡིས་བརྩམས་པ་ཡོངས་གྲགས་ཀྱི་དེབ་གཉིས་ཏེ། དགའ་བའི་སྤྱོད་པ་དང་། ཀ་དམྦ་རཱི་གཉིས་ལས་སྔ་མ་དེ་ཡིན་ཞིང་། དེ་ནི་ཁོང་གི་སྐུ་ཚེ་སྟོད་ལ་བརྩམས་པའི་སྙན་ངག་གི་བསྟན་བཅོས་གྲགས་ཅན་ཞིག་ཡིན། རྩོམ་པའི་ལོ་ཚིགས་ཚོད་དཔག་བྱས་ན་སྤྱི་ལོ་༦༠༧་ཡན་མན་ལ་བརྩམས་གྲུབ་པ་ཚོད་དཔག་བྱེད་ཐུབ་སྟེ། བསྟན་བཅོས་འདིའི་ནང་དགའ་བ་འཕེལ་གྱི་ཁྱིམ་རྒྱུད་མེས་པོ་ནས་མགོ་བཙུགས་ཏེ། དགའ་བ་འཕེལ་གྱིས་རང་གི་གཅུང་མོ་རྒྱལ་སྲིད་དཔལ་མོ་མ་ལ་ཡའི་ནགས་ཁྲོད་ནས་སྐྱོབ་པའི་བར་སྙན་འཇེབས་རང་བཞིན་ལྡན་པའི་སྒོ་ནས་གསལ་བར་བསྟན་ཅིང་། དེའི་ཚུན་ཆད་ཀྱི་ལོ་རྒྱུས་གཟི་བརྗིད་འབུར་དུ་ཐོན་པའི་དམག་ཐབས་དེ་དག་ཚིག་འབྲུ་གཅིག་ཀྱང་མི་གསལ་བས་སོ༎ རྒྱུ་མཚན་དེ་ལ་བརྟེན་ནས་དགའ་བའི་སྤྱོད་པ་ནི་སྤྱི་ལོ་༦༠༧ཡན་ཆད་ཡོངས་སུ་བརྩམས་གྲུབ་པ་ཐག་གཅོད་ཐུབ་སྙམ། དགའ་བའི་སྤྱོད་པ་ཇི་ལྟར་རྩོམ་པ་དང་། ཅིའི་ཕྱིར་བརྩམས་པ། དུས་ནམ་ཞིག་བརྩམས་པ་བཅས་ཀྱི་སྐར་ལ། གཞུང་དེ་ཉིད་ཀྱི་དཔྱད་བརཛྷོད་ལས།དེ་ནས་ནམ་ཞིག་སློབ་དཔོན་བཱ་ཎ་རང་ཉིད་ཀྱི་གྲོང་ན་ཕྱིར་ལོག་པའི་ཚེ་གཉེན་ཉེ་འདུ་དང་གྲོགས་ཁྱིམ་མཚེས་རྣམས་ཀྱིས་དགའ་བ་ཆེན་པོས་བ སུ་བ་མཛད། དེ་གར་ཁོང་གིས་ཁྱོད་རྣམས་སྔར་བཞིན་བྲམ་ཟེའི་ཆོ་ག་དང་མཆོད་པའི་བྱ་བ་རྣམས་རྒྱུན་གཏར་གྲུབ་བཞིན་འཆིས་སམ་ཞེས་པ་ལ་གྲོང་གི་མི་དང་གཉེན་ཉེ་འདུ་ཚོས་འཆིས་ལགས་སོ་ཞེས་ཞུས། དེ་ལྟར་སྙན་ངག་དང་སྒྲ་ལ་སོགས་པ་སྔར་བཞིན་སྦྱོང་ལགས་སམ་དྲིས་པས་དེ་དེ་བཞིན་ནོ་ཟེར། དེ་ལྟར་མཚན་གཅིག་ན་ཁོང་རྣམས་ཕྱོགས་གཅིག་ཏུ་འཛོམས་ནས་ཕན་ཚུན་གྱི་གཏམ་བྱེད་པའི་ཚེ་གྲོང་པའི་མི་རྣམས་ཀྱི་བཱ་ཎ་ཁྱོད་ཀྱི་རྒྱལ་པོ་དགའ་བའི་ལྷའི་རྣམ་ཐར་ཤེས་སམ། ཤེས་ཚེ་འདི་གར་གྲོང་གི་མི་རྣམས་ལ་འཆད་དུ་གསོལ་ཞེས་རེ་བ་སྟོན། དེ་ལ་སློབ་དཔོན་བཱ་ཎ་བདག་གིས་ད་ལྟ་ནི་མ་ཤེས་པས་ཞུ་ཚོད་མ་འཁྱེལ་ཞེས་ལན་ཐོབས། དེ་ནས་ནམ་ཕྱི་ཉིན་དེ་རང་ལ་ཁོང་གི་ད་ནི་རྒྱལ་པོ་དགའ་བ་འཕེལ (हर्षवर्धन)་གྱི་རྟོགས་བརྗོད་ཞིག་ངེས་བརྩམས་དགོས་པར་དགོངས་ན། རང་ཉིད་འབད་པ་ཡོད་དགུ་རྩ་དྲུག་སྟོན་བཞིན་དགའ་བའི་སྤྱོད་པ (हर्षचरितम्)་ཞེས་བྱ་བའི་ལེགས་སྦྱར་གྱི་སྐད་ཐོག་ལ་སྙན་ངག་གི་རྟོགས་བརྗོད་འདི་མཛད། སློབ་དཔོན་བཱ་ཎ་བྷ་ཊྚ་(བྷག་ར་ཐ་)དབང་ཕྱུག་གནས་སྟེ་དགའ་བ་འཕེལ་གྱི་རྒྱལ་ས་ནས་རང་གི་ཕ་ཡུལ་གྲོང་གསེབ་ཆུང་ཆུང་དེར་ཕྱིར་ལོག་རྗེས། གྲོང་མི་རྒན་གཞོན་ཚོས་དགའ་བ་འཕེལ་གྱི་ལོ་རྒྱུས་དྲིས་པས། དེས་རྒྱུད་བསྐུལ་བྱས་ནས་དགའ་བ་འཕེལ་གྱི་སྤྱོད་པ་ཞེས་པ་འདི་འབྲི་འདོད་སྐྱེས་ཤིང་བྲིས་པ་ཞིག་ཡིན། དེ་ནི་དགའ་བ་འཕེལ་ཁྲི་ལ་འཁོད་ནས་རང་གི་སྲིང་མོ་རྒྱལ་སྲིད་འཕེལ་སྐྱོབ་ཅིང་མཱ་ལ་ཝ་ལ་དམག་འཐབ་དངོས་གཞི་མ་བྱས་པའི་སྔོན་ལ་ཡིན་པ་གསལ་བཤད་ཐུབ་སྟེ། དེའི་ཕན་གྱི་ལོ་རྒྱུས་མི་གསལ་བས་སོ༎ འཕོང་བ་ཞིག་ལ་དེའི་རྗེས་ཀྱི་ལོ་རྒྱུས་རྣམས་འཕྲོ་འཐུད་ནས་འབྲི་རྒྱུར་འབད་བརྩོན་མ་བྱས་པ་བསྐྱུར་ནས། ཀ་ད་མྦ་རཱི་རྟོག་སྒྲུང་འབྲི་རྒྱུར་མགོ་འཐོར་སོང་བ་དེས་དེའི་ཕན་ཆད་ཀྱི་ལོ་རྒྱུས་རྣམས་གཞུང་འདི་ནས་རྙེད་ཐབས་མེད་པར་གྱུར།
རྒྱལ་ཆེན་བཞི་ཡི་ཆ་ལུགས་ཀྱི་སྐོར་
གཞུང་ལུགས་གང་གི་རྣམ་བཞག་གསལ་རྟོགས་ཤིང་། །ཐོ་ཆོ་མེད་པའི་ཤེས་རབ་ཡང་དག་གིས། །
དཔྱད་ཅིང་སྤྱད་ན་བསོད་ནམས་ཆེས་ཐོབ་ཅིང་། །བསྒྲུབས་འབྲས་བསླུ་མེད་འབྱུང་བ་དངོས་པོའི་གཤིས། །
སྐབས་འདིར་མཁྱེན་པར་དགོས་པའི་དུས་བསྟུན་ཏེ། །རང་ལུགས་རྒྱལ་ཆེན་བཞི་ཡི་ཆ་ལུགས་རྣམས། །
རྒྱུད་ལུང་ཁུངས་ནས་བྱུང་བ་ཟུར་ཕྱུངས་ཏེ། །ཉུང་ངུའི་ཚིག་བཅད་འབྲི་བའི་ངལ་བ་བྱས། །
ཀུན་བཟང་རྒྱལ་བ་རྒྱ་མཚོའི་ཆོ་ག་ལྟར།
ཤར་ཕྱོགས་འཇིག་རྟེན་སྐྱོང་བ་ནི། །རྒྱལ་པོ་ཆེན་པོ་ཡུལ་འཁོར་སྲུང། །དཀར་འབར་རིན་ཆེན་པི་ཝང་ཅན། །བྱང་ཕྱོགས་འཇིག་རྟེན་སྐྱོང་བ་ནི། །རྒྱལ་པོ་ཆེན་པོ་རྣམ་ཐོས་སྲས། །སེར་འབར་ནེའུ་ལེའི་རྐྱལ་པ་ཅན། །ནུབ་ཕྱོགས་འཇིག་རྟེན་སྐྱོང་བ་ནི། །རྒྱལ་པོ་ཆེན་པོ་སྤྱན་མི་བཟང་། །དམར་འབར་སྦྲུལ་ནག་ཞགས་པ་ཅན། །ལྷོ་ཕྱོགས་འཇིག་རྟེན་སྐྱོང་བ་ནི། །རྒྱལ་པོ་ཆེན་པོ་འཕགས་སྐྱེས་པོ། །སྔོ་འབར་གནམ་ལྕགས་རལ་ཀྱུ་ཅན། །ཞེས་དང་།
རྣམ་འཇོམས་ཆོ་ག་ལས།
ཤར་གྱི་ཕྱོགས་ནས་སྒོ་འབྱེད་པ། །ཡུལ་འཁོར་དཀར་པོ་པི་ཝང་ཅན། །ལྷོ་ཡི་ཕྱོགས་ནས་སྒོ་འབྱེད་པ། །བོན་འཕགས་ལྕགས་ཀྱི་ཤང་ལང་ཅན། །ནུབ་ཀྱི་ཕྱོགས་ནས་སྒོ་འབྱེད་པ། །སྤྱན་བཟང་སྦྲུལ་དམར་ཞགས་པ་ཅན། །བྱང་གི་ཕྱོགས་ནས་སྒོ་འབྱེད་པ། །རྣམ་སྲས་ནེའུ་ལེའི་རྐྱལ་པ་འཛིན། །ཞེས་དང་། ༣༽སྨན་ལྷའི་ཆོ་ག་ལྟར་རྒྱལ་ཆེན་གྱི་མིང་ལས་ཆ་ལུགས་མ་བྱུང་། ༤༽སྨོན་ལམ་མཐའ་ཡས་ཆོ་ག་ལྟར་ན་རྒྱལ་བ་རྒྱ་མཚོའི་རྒྱལ་ཆེན་དང་མཚུངས།
བྱམས་མ་རྩ་བའི་དཀྱིལ་འཁོར་ལྟར།
རྒྱལ་པོ་ཆེན་པོ་ཡུལ་འཁོར་སྲུང་། །སྐུ་མདོག་དཀར་ལ་འོད་ཟེར་འབར། །ཕྱག་མཚན་ཤེལ་གྱི་འགྱིང་དཀར་བསྣམས། །བན་གླང་དཀར་པོའི་ཁྲི་ལ་བཞུགས། །རྒྱལ་པོ་ཆེན་པོ་རྣམ་ཐོས་སྲས། །སྐུ་མདོག་སེར་པོ་རྒྱན་དང་ཆས། །ཕྱག་མཚན་རིན་ཆེན་དབྱུག་ཏོ་བསྣམས། །རྟ་མཆོག་ལྗང་ཁུའི་ཁྲི་ལ་བཞུགས། །རྒྱལ་པོ་ཆེན་པོ་སྤྱན་མི་བཟང་། །སྐུ་མདོག་དམར་ལ་འོད་ཟེར་འབར། །ཕྱག་མཚན་སྦྲུལ་ནག་ཞགས་པ་བསྣམས། །ཆུ་སྲིན་དམར་པོའི་ཁྲི་ལ་བཞུགས། །རྒྱལ་པོ་ཆེན་པོ་འཕགས་སྐྱེས་པོ། །སྐུ་མདོག་སྔོ་ལ་འོད་ཟེར་འབར། །ཕྱག་མཚན་དཔའ་བོ་རལ་ཀྱུ་བསྣམས། །ཆུ་གླང་སྔོན་པོའི་ཁྲི་ལ་བཞུགས། །ཞེས་དང་།
དགེ་སྤྱོད་ཀྱི་ཆོ་ག་ལྟར།
ཡུལ་འཁོར་སྲུང་དང་རྣམ་ཐོས་སྲས། །སྤྱན་མི་བཟང་དང་བོན་གྱི་འཕགས། །དཀར་སེར་དམར་སྔོ་འོད་དུ་འབར། །འགྱིང་དང་ཆ་ལུགས་རྒྱལ་པོའི་ཚུལ། །ཕྱག་མཚན་པི་ཝང་ནེའུ་ལེའི་རྐྱལ། །གཡུ་སྦྲུལ་ཞགས་པ་རལ་ཀྱུ་ཐོགས། ཞེས་དང་།
ཀུན་དབྱིངས་སྐུ་ལྔའི་དཀྱིལ་འཁོར་ལྟར།
རྒྱལ་པོ་ཆེན་པོ་ཡུལ་འཁོར་སྲུང་། །སྐུ་མདོག་དཀར་ལ་འོད་ཟེར་འབར། །ཤེལ་གྱི་ཐོད་རྡིང་ཐོར་ཚུགས་ཅན། །བན་གླང་དཀར་པོའི་ཁྲི་ལ་བཞུགས། །ཕྱག་མཚན་བ་དན་དཀར་པོ་བསྣམས། །རྒྱལ་པོ་ཆེན་པོ་རྣམ་ཐོས་སྲས། །སྐུ་མདོག་སེར་ལ་འོད་ཟེར་འབར། །གཡུ་ཡི་ཐོད་རྡིང་ཐོར་ཚུགས་ཅན། །རྟ་མཆོག་ལྗང་ཁུའི་ཁྲི་ལ་བཞུགས། །ཕྱག་མཚན་རིན་ཆེན་དབྱུག་ཏོ་བསྣམས། །རྒྱལ་པོ་ཆེན་པོ་སྤྱན་མི་བཟང་། །སྐུ་མདོག་དམར་ལ་འོད་ཟེར་འབར། །ཟངས་ཀྱི་ཐོད་རྡིང་ཐོར་ཚུགས་ཅན། །གཡུ་འབྲུག་སྔོན་པོའི་ཁྲི་ལ་བཞུགས། །ཕྱག་མཚན་སྦྲུལ་ནག་ཞགས་པ་བསྣམས། །རྒྱལ་པོ་ཆེན་པོ་བོན་གྱི་འཕགས། །སྐུ་མདོག་མཐིང་ལ་འོད་ཟེར་འབར། །གསེར་གྱི་ཐོད་རྡིང་ཐོར་ཚུགས་ཅན། །བྱ་ཁྱུང་སྔོན་པོའི་ཁྲི་ལ་བཞུགས། །ཕྱག་མཚན་དཔའ་བོ་རལ་ཀྱུ་བསྣམས། །ཞེས་དང་། རྒྱལ་ཆེན་འདི་རྣམས་ལ་རྒྱལ་པོའི་ཆས་ཅན་མ་གཏོགས་གོ་ཁྲབ་མཚོན་ཆ་བཤད་པ་མི་སྣང་། དགེ་སྤྱོད་ཀྱི་ཆོ་ག་ལས། འགྱིང་དང་ཆ་ལུགས་རྒྱལ་པོའི་ཚུལ། ཞེས་གསུངས་པའི་ཕྱིར། །
བདེར་གཤེགས་ཀུན་རིག་སྒྲོན་མའི་ཆོ་ག་ལས།
རྒྱལ་པོ་ཆེན་པོ་ཡུལ་འཁོར་སྲུང་། སྐུ་མདོག་དཀར་ལ་འོད་ཟེར་འབར། །ཕྱག་མཚན་གསེར་གྱི་པི་ཝང་བསྣམས། །རྒྱལ་པོ་ཆེན་པོ་རྣམ་ཐོས་སྲས། །སྐུ་མདོག་སེར་ལ་འོད་ཟེར་འབར། །ཕྱག་མཚན་ནེའུ་ལེའི་རྐྱལ་པ་འཛིན། །རྒྱལ་པོ་ཆེན་པོ་སྤྱན་མི་བཟང་། །སྐུ་མདོག་དམར་ལ་འོད་ཟེར་འབར། །ཕྱག་མཚན་སྦྲུལ་ནག་ཞགས་པ་བསྣམས། །རྒྱལ་པོ་ཆེན་པོ་འཕགས་སྐྱེས་པོ། །སྐུ་མདོག་སྔོ་ལ་འོད་ཟེར་འབར། །ཕྱག་མཚན་ལྕགས་ཀྱི་ཤང་ལང་བསྣམས། །ཞེས་བྱུང་།
རྒྱས་པ་ཀུན་སྣང་ཁྱབ་པ་རྩ་བའི་དཀྱིལ་འཁོར་ལྟར།
ཤར་ཕྱོགས་རྒྱལ་པོ་ཤེལ་དཀར་འོད། །དཀར་འབར་ཁྱུང་གི་རུ་མཚོན་བསྣམས། །བྱང་ཕྱོགས་རྒྱལ་པོ་ནམ་མཁའ་སྣང་། །མཐིང་ཁ་སྟག་གི་རུ་མཚོན་བསྣམས། ནུབ་ཕྱོགས་རྒྱལ་པོ་འོད་དཀར་འཛིན། །དམར་འབར་སྤྲུལ་པའི་བ་དན་འཛིན། །ལྷོ་ཕྱོགས་གཡུང་དྲུང་བོན་གྱི་འཕགས། །སྔོ་འབར་དཔའ་བོ་རལ་ཀྱུ་བསྣམས། །ཞེས་དང་།
དབལ་གསས་རྩོད་བཟློག་ལྟར་གྱི་རྒྱལ་ཆེན།
གསས་མཁར་ཤར་ན་ཐེར་ཟུག་པ། །མི་དཀར་སེང་གེའི་མགོ་བོ་ཅན། །ཕྱི་རྒྱུད་བསྟན་པ་སྲུང་ཙམ་ན། །རྒྱལ་པོ་ཆེན་པོ་ཡུལ་འཁོར་སྲུང་། །ནང་རྒྱུད་བསྟན་པ་སྲུང་ཙམ་ན། །རྒྱལ་པོ་ཆེན་པོ་ཤེལ་དཀར་འོད། །གསང་རྒྱུན་བསྟན་པ་སྲུང་ཙམ་ན། །གསང་མཚན་གཡུང་དྲུང་སྟོབས་ཀྱི་རྒྱལ། །སྐུ་ལ་དུང་ཁྲབ་འོད་ཀྱིས་མཛེས། །ཕྱག་མཚན་ཤེལ་གྱི་འགྱིང་དཀར་བསྣམས། །གཡོན་པས་གཡུང་དྲུང་རྒྱ་གྲམ་འཛིན། །ལྕམ་ནི་དཀར་མོ་སེང་གདོང་མ། །ལྕག་ཀྱུ་འབར་བའི་ཕྱག་རྒྱ་མ། །ཞེས་དང་། །གསས་མཁར་བྱང་ནས་ཐེར་ཟུག་པ། །མི་དམར་ཕག་རྒོད་མགོ་བོ་ཅན། །ཕྱི་རྒྱུད་བསྟན་པ་སྲུང་ཙམ་ན། །རྒྱལ་པོ་ཆེན་པོ་རྣམ་ཐོས་སྲས། །ནང་རྒྱུད་བསྟན་པ་སྲུང་ཙམ་ན། །རྒྱལ་པོ་ཆེན་པོ་ནམ་མཁའ་སྣང་། །གསང་རྒྱུད་བསྟན་པ་སྲུང་ཙམ་ན། །གསང་མཚན་འཁོར་ལོ་དྲག་པོ་རྒྱལ། །སྐུ་ལ་གསེར་ཁྲབ་འོད་ཀྱིས་མཛེས། །ཕྱག་མཚན་སྦྲུལ་ནག་ཞགས་པ་བསྣམས། །གཡོན་པས་འཁོར་ལོ་ཁ་སྤྲོད་འཛིནྲྲལྕམ་ནི་དམར་མོ་ཕག་གདོང་མ། །ཞགས་པ་འབར་བའི་ཕྱག་རྒྱ་མ། །ཞེས་དང། གསས་མཁར་ནུབ་ནས་ཐེར་ཟུག་པ། །མི་སྔོན་འབྲུག་གི་མགོ་བོ་ཅན། །ཕྱི་རྒྱུད་བསྟན་པ་སྲུང་ཙམ་ན། །རྒྱལ་པོ་ཆེན་པོ་སྤྱན་མི་བཟང། །ནང་རྒྱད་བསྟན་པ་སྲུང་ཙམ་ན། །རྒྱལ་པོ་ཆེན་པོ་འོད་དཀར་འཛིན། །གསང་རྒྱུད་བསྟན་པ་སྲུང་ཙམ་ན། །གསང་མཚན་བཅུད་སྡུད་དབང་གི་རྒྱལ། །སྐུ་ལ་ཟངས་ཁྲབ་འོད་ཀྱིས་མཛེས། །ཕྱག་མཚན་གནམ་ལྕགས་སྟ་མོ་བསྣམས། །གཡོན་པས་པདྨ་དམར་པོ་འཛིན། །ལྕམ་ནི་སྔོན་མོ་འབྲུག་གདོང་མ། །ལྕགས་སྒྲོགས་འབར་བའི་ཕྱག་རྒྱ་མ། །ཞེས་དང་། གསས་མཁར་ལྷོ་ནས་ཐེར་ཟུག་པ། །མི་ནག་དོམ་གྱི་མགོ་བོ་ཅན། །ཕྱི་རྒྱུད་བསྟན་པ་སྲུང་ཙམ་ན། །རྒྱལ་པོ་ཆེན་པོ་འཕགས་སྐྱེས་པོ། །ནང་རྒྱུད་བསྟན་པ་སྲུང་ཙམ་ན། །རྒྱལ་པོ་ཆེན་པོ་བོན་གྱི་འཕགས། །གསང་རྒྱུད་བསྟན་པ་སྲུང་ཙམ་ན། །གསང་མཚན་གཏུམ་བྱེད་དྲེགས་པའི་རྒྱལ། །སྐུ་ལ་ལྕགས་ཁྲབ་འོད་ཀྱིས་མཛེས། །ཕྱག་མཚན་དབལ་གྱི་ཤང་ལང་བསྣམས། །གཡོན་པས་ཡིད་བཞིན་ནོར་བུ་འཛིན། །ལྕམ་ནི་ནག་མོ་དོམ་གདོང་མ། །རལ་ཀྱུ་འབར་བའི་ཕྱག་རྒྱ་ཡིས། །ཞེས་གསུངས། འདི་བཞིན་ཁྲོ་བོ་དབང་ཆེན་དང་མཚུངས། །
༡༢༽སྟག་སླག་ཅན་གྱི་ལྷ་རྒོད་གབ་པ་གསུང་ཆེན་ལྟར།
དབལ་གསས་རྩོད་བཟློག་མཚུངས་ཀྱང་ཤར་ཕྱོགས་རྒྱལ་པོའི་ཕྱག་མཚན་དུ། ཕྱག་མཚན་དབལ་གྱི་རལ་གྲི་ཕྱར། །བཀའ་རྟགས་གཡུང་དྲུང་ཐུགས་ཀར་འཆང་། །ཞེས་དང་། ལྷོ་ཕྱོགས་རྒྱལ་པོའི་ཕྱག་མཚན་དུ། གསེར་གྱི་ཐོག་མདའ་འཕེན། ཞེས་པ་ཙམ་ལས་དབལ་གསས་རྩོད་བཟློག་གི་རྒྱལ་ཆེན་དང་ཆ་ལུགས་མཚུངས།
༡༣༽བསོད་བློའི་ལྷ་རྒོད་ལྟར་གྱི་རྒྱལ་ཆེན་ནི།
མི་དཀར་སེང་དཀར་སེང་མགོས་རལ་གྲི་ཕྱར། །མི་དམར་ཕག་མགོས་སྦྲུལ་ཞགས་འཕེན། །མི་སྔོན་འབྲུག་མགོས་རལ་གྲི་ཕྱར། །མི་དམར་ཕག་མགོས་སྦྲུལ་ཞགས་འཕེན། །ཞེས་པ་འདི་རྣམས་ཀྱི་ཕྱག་མཚན་གཞུང་བཞིན་ཡིན་མིན་ཐེ་ཚོམ་ཆེ་སྟེ། བཟློས་པའི་ཕྱིར་རོ། །བརྟག་དགོས་འདུག
༡༥༽སྟག་ལ་སྤུ་གྲི་དམར་པོ་ལྟར་གྱི་རྒྱལ་ཆེན།
ཤར་ཕྱོགས་༝། །མི་དཀར་སེངྒེའི་མགོ་བོ་ཅན། །ཕྱག་ན་ལྕགས་ཀྱི་རལ་གྲི་བསྣམས། །བྱང་ཕྱོགས་༝། །མི་ནག་ཕག་གི་མགོ་བོ་ཅན། །ཕྱག་ན་དབལ་གྱི་མདའ་གཞུ་འགེང་། །ནུབ་ཕྱོགས་༝། །མི་དམར་གཡག་གི་མགོ་བོ་ཅན། །ཕྱག་ན་གནམ་ལྕགས་ཐོ་བ་བསྣམས། །ལྷོ་ཕྱོགས་༝། །མི་སྔོན་འབྲུག་གི་མགོ་བོ་ཅན། །ཕྱག་ན་གནམ་ལྕགས་དགྲ་སྟ་བསྣམས། །ཞེས་སོ། །གེ་ཁོད་ནས་གདུལ་བྱའི་མིང་ལས་རྒྱལ་ཆེན་གྱི་སྐུ་མདོག་དང་ཆ་ལུགས་མ་བྱུང་།
༡༦༽ཕུར་པའི་ཕྱི་མཚམས་རྒྱལ་ཆེན་ནི།
རྒྱལ་པོ་ཆེན་པོོ་ཤེལ་དཀར་འོད། །དྲི་ཟ་༝། །ཤར་གྱི་༝། །སྐུ་མདོག་དཀར་པོ་རྒྱན་དང་ཆས། །སྐུ་ལ་དར་དཀར་ནབ་བཟའ་ལ། །གཡུང་དྲུང་རིས་ཀྱི་བརྒྱན་པ་གསོལ། །དབུ་ལ་འོད་དཀར་ཐོད་རྡིང་ལ། །ཕྱག་མཚན་གཡས་ན་གནམ་ལྕགས་སྟ་མོ་བསྣམས། །གཡོན་ན་ཤེལ་གྱི་ཕུར་པ་འདྲིལ། །བྱང་གི་ཕྱོགས་༝། རྒྱལ་པོ་ཆེན་པོ་འོད་དཀར་འཛིན། །སྐུ་མདོག་སེར་པོ་རྒྱན་དང་ཆས། །སྐུ་ལ་རིན་ཆེན་གསེར་གྱི་གཡང་གཞི་ལ། །འཁོར་ལོ་རིས་ཀྱི་བརྒྱན་པ་གསོལ། །དབུ་ལ་འོད་ཟེར་སེར་པོའི་ཐོད་རྡིང་ཅན། །ཕྱག་མཚན་གཡས་ན་སྦྲུལ་ཞགས་སེར་པོ་བསྣམས། །གཡོན་ན་གསེར་གྱི་ཕུར་པ་འདྲིལ། །ནུབ་ཀྱི་ཕྱོགས་༝། རྒྱལ་པོ་ཆེན་པོ་ནམ་མཁའ་ཐང་རྗེ་ནི། །སྐུ་མདོག་དམར་པོ་རྒྱན་དང་ཆས། །སྐུ་ལ་ལེ་བརྒན་དམར་པོའི་ན་བཟའ་ལ། །པདྨ་རིས་ཀྱིས་བརྒྱན་པ་གསོལ། །དབུ་ལ་འོད་ཟེར་དམར་པོའི་ཐོད་རྡིང་ཅན། །ཕྱག་མཚན་གཡས་ན་ཆུ་སྲིན་རྒྱལ་མཚན་བསྣམས། །གཡོན་ན་ཟངས་ཀྱི་བརྒྱན་པ་གསོལ། །ལྷོ་ཕྱོགས་༝། རྒྱལ་པོ་ཆེན་པོ་འཛིན་གྱི་བདག །སྐུ་མདོག་སྔོན་པོ་རྒྱན་དང་ཆས། །སྐུ་ལ་ཆུ་དར་སྔོན་པོའི་ན་བཟའ་ལ། །རིན་ཆེན་རིས་ཀྱིས་བརྒྱན་པ་གསོལ། །དབུ་ལ་འོད་ཟེར་སྔོན་པོའི་ཐོད་རྡིང་ཅན། །ཕྱག་མཚན་གཡས་ན་ལྕགས་ཀྱི་བེར་ཆེན་བསྣམས། །གཡོན་ན་ལྕགས་ཀྱི་ཕུར་པ་འདྲིལ། །ཞེས་སོ། །རྒྱལ་ཆེན་འདི་རྣམས་ལ་རྒྱལ་ཆས་ཐོད་རྡིང་དང་བཅས་པས་བརྒྱན་པ་ཁྲབ་རྨོག་འཁོར་གསུམ་མེད་པ་ཞིག་ཡིན་པ་མཁྱེན་དགོས།
༡༧༽རིག་འཛིན་འདུས་པ་ཐབས་ཆེན་མཁའ་རྒྱུད་ལྟར།
ཤར་གྱི་ཕྱོགས་༝། །རྒྱལ་པོ་ཆེན་པོ་ཡུལ་འཁོར་སྲུང་། །ཕྱག་མཚན་གསེར་གྱི་པི་ཝང་བསྣམས། །རྒྱན་དང་ཆ་ལུགས་རྒྱལ་པོ་འགྱིང་། །བྱང་གི་ཕྱོགས་༝། རྒྱལ་པོ་ཆེན་པོ་རྣམ་ཐོས་སྲས། །ཕྱག་མཚན་རིན་ཆེན་དབྱུག་ཏོ་བསྣམས། །རྒྱན་དང་ཆ་ལུགས་རྒྱལ་པོ་འགྱིང་། །ནུབ་ཀྱི་ཕྱོགས་ནས་༝། རྒྱལ་པོ་ཆེན་པོ་སྤྱན་མི་བཟང་། །ཕྱག་མཚན་སྦྲུལ་ནག་ཞགས་པ་བསྣམས། །རྒྱན་དང་ཆ་ལུགས་རྒྱལ་པོ་འགྱིང་། །ལྷོ་ཡིི་ཕྱོགས་༝། རྒྱལ་པོ་ཆེན་པོ་འཕགས་སྐྱེས་པོ། །ཕྱག་མཚན་དབལ་གྱི་ཤང་ལང་བསྣམས། །རྒྱན་དང་ཆ་ལུགས་རྒྱལ་པོ་འགྱིང་། །འདི་རྣམས་རྒྱལ་པོའི་ཆ་ལུགས་སུ་གསུངས་པས་གོ་མཚོན་གྱི་རྒྱན་ཅན་ཡིན་མིན་བརྟག་བྱའོ། །
༡༨༽གཤིན་དམར་སྤྱི་འདུལ་ལྟར།
ཤར་ཕྱོགས་རྒྱལ་པོ། རྒྱལ་པོ་ཆེན་པོ་ཤེལ་དཀར་འོད། མི་དཀར་སེང་གེའི་དབུ་བརྙན་ཅན། སྐུ་ལ་དུང་ཁྲབ་དཀར་པོ་གསོལ་བ། ཕྱག་ན་རལ་ཀྱུ་འབར་བའི་འཁོར་ལོ་བསྐོར། བྱང་དུ་རྒྱལ་པོ་ཆེན་པོ་ནམ་མཁའ་སྣང་། མི་དམར་ཕག་རྒོད་དབུ་བརྙན་ཅན། །སྐུ་ལ་གསེར་གྱི་ཁྲབ་མོ་མནབ་པ། ཕྱག་ན་ལྕགས་ཀྱུ་འབར་བའི་འཁོར་ལོ་བསྐོར་བ། ནུབ་ཏུ་རྒྱལ་པོ་ཆེན་པོ་འོད་དཀར་འཛིན། མི་སྔོན་འབྲུག་གི་དབུ་བརྙན་ཅན། སྐུ་ལ་ཟངས་ཀྱི་ཁྲབ་མོ་མནབ་པ། ཕྱག་ན་ལྕགས་ཀྱུ་འབར་བའི་འཁོར་ལོ་བསྐོར་བ། ལྷོ་རུ་རྒྱལ་པོ་ཆེན་པོ་འཛིན་གྱི་བདག མི་ནག་དོམ་གྱི་དབུ་བརྙན་ཅན། སྐུ་ལ་ལྕགས་ཀྱི་ཁྲབ་མོ་མནབབས་པ། ཕྱག་ན་དགྲ་སྟ་འབར་བའི་འཁོར་ལོ་བསྐོར་བ། ཞེས་སོ།
༡༩༽ཁྲོ་བོ་རོལ་པ་ལྟར།
རྒྱལ་པོ་ཆེན་པོ་ཡུལ་འཁོར་སྲུང་། །ཞི་བའི་ཕྲིན་ལས་མཐར་ཕྱིན་སྐུ་མདོག་དཀར། །ཐུགས་རྗེ་དབང་གི་འགྲོ་དོན་བིང་ཆེན་བསྣམས། །བཀའ་སྲུང་རྒྱལ་པོ་རྣམ་ཐོས་སྲས། །རྒྱས་པའི་འཕྲིན་ལས་མཐར་ཕྱིན་སྐུ་མདོག་ལྗང་། །ཕྱག་མཚན་རིན་ཆེན་གཏེར་ལྡན་མཆོད་རྟེན་བསྣམས། །བཀའ་སྲུང་རྒྱལ་པོ་སྤྱན་མི་བཟང་། །དབང་གི་ཕྲིན་མཐར་ཕྱིན་སྐུ་མདོག་དམར། །བསོད་ནམས་ཚོགས་རྫོགས་རིན་ཆེན་སྦྲུལ་ཞགས་བསྣམས། །བཀའ་སྐྱོང་རྒྱལ་པོ་འཕགས་སྐྱེས་པོ། །དྲག་པོའི་ཕྲིན་ལས་མཐར་ཕྱིན་སྐུ་མདོག་སྔོ། །དུག་གསུམ་འཇོམས་བྱེད་ཡེ་ཤེས་རལ་གྲི་བསྣམས། །ཞེས་སོ། །འདི་ཁྲོ་བོ་རོལ་པའི་ཕྱི་མཚམས་ཞེས་ལེའུ་མཛད་བྱང་མེད་པ་ཞིག་འདུག་པ་ལྟར་བྲིས་པ་ཡིན་ལ། འདིའི་ནང་བོན་གྱི་རྒྱུད་རྣམ་དག་གང་དུ་མ་བྱུང་བ། བྱང་ཕྱོགས་རྒྱལ་པོ་རྣམ་ཐོས་སྲས་ཀྱི་ཕྱག་མཚན་དུ། རིན་ཆེན་གཏེར་ལྡན་མཆོད་རྟེན་བསྣམས་ཞེས་འདུག་པ་འདི་རྩོམ་པ་པོའི་ཐུགས་རྒྱུད་ལ་གཞན་ལུགས་ཀྱི་བག་ཆགས་མཐུག་པོ་ཞིག་བགོས་པའི་དབང་གིས་ཡིན་འདུག་སྟེ། རོལ་པ་དུག་གསུམ་གཏན་སྤྲུག་གི་གཞུང་ལས། སྤྲུལ་པ་ཆེན་པོ་སྒོ་བ་ཡུམ། །སྟག་མགོ་འབྲུག་མགོ་འབྲོང་གི་མགོ །གཏུམ་མོ་ཆུ་སྲིན་མགོ་བོ་ཅན། །ལྕགས་ཀྱུ་ཞགས་པ་ལྕགས་སྒྲོགས་ཐོ་བ་བསྣམས། །སྒོ་སྲུང་བཞི་ལ་ཕྱག་འཚལ་བསྟོད་བསྐུལ་འཕྲིན་ལས་བཅོལ། །ཞེས་དང་། ཁྲོ་བོ་རོལ་པ་དུག་གསུམ་གཏན་སྤྲུག་གི་འཕྲིན་ལས་གཞུང་ཞེས་པ་ལས། སྤྲུལ་བ་སྒོ་བ་ཆེན་པོ་བཞི། །སྟག་མགོ་འབྲུག་མགོ་འབྲོང་མགོ་མ། །གདུག་མོ་ཆུ་སྲིན་མགོ་བོ་ཅན། །ལྕགས་ཀྱུ་ཞགས་པ་ལྕགས་སྒྲོགས་ཐོ་བ་བསྣམས། །སྤྲུལ་པའི་སྒོ་སྲུང་བཞི་པོ་ལ། །ཞེས་པ་ལས་གོང་གི་ཚིག་དོན་རྣམས་ཟུར་ཙམ་ཡང་མ་བྱུང་བས་ཡིད་བརྟན་མི་འདུག་གོ ། སྤྱིར་རོལ་པའི་གཞུང་དུ་བསྲེ་བསྣན་གྱི་མཛད་པ་རྒྱ་ཆེ་བ་ཞིག་འདུག་སྙམ། ཕྱིས་གཞུང་རྣམས་ལ་ཞིབ་བརྟག་མཛད་པ་གལ་ཆེ་འདུག རང་ལུགས་སྔགས་ཀྱི་སྒྲུབ་སྐོར་རྣམས་ཆེས་སྔ་མོ་དང་གསང་འདུས་གཤེན་སོགས་ཀྱིས་བསྒྲིགས་པ་སོགས་གསུང་བཞིན་པའི་མོད་ལ། བཟློག་པ་སོགས་ཀྱི་མཛད་བྱང་དུ་སྔོན་གྱི་རིག་འཛིན་འདི་དང་འདིས་མཛད་ཅེས་གསལ་བ་དང་། ཡིག་དོན་དུ། བན་དྷེ་དང་། དུ་རུ་ཀ་དང་། རྒྱ་ཡི་དམག་སྣ། དྲུ་གུའི་ཁྱི་ཐན་ཞེས་པ་སོགས་གསུངས་སྟངས་ལྟར་དུས་སྐབས་ཀྱི་ཉེར་འཚེའི་གནོད་པ་བཟློག་ཆེད་དུ་བརྩམས་པ་དང་། བསྣན་པ་སོགས་རྒྱ་ཆེན་པོ་བྱས་པ་མངོན།
༢༠༽མ་རྒྱུད་དང་བྱམས་མ་སོགས་ཀྱི་སྒྲུབ་གཞུང་དུ་བྱུང་བའི་རྒྱལ་ཆེན་ནི།
མ་རྒྱུད་སྒྲུབ་སྐོར་ལས། སེང་གེ་ཕག་རྒོད་འབྲུག་དང་དོམ་གྱི་མགོ །རལ་ཀྱུ་སྦྲུལ་ཞགས་སྟ་རེ་ཐོག་མདའ་འཕེན། །ཞེས་གསུངས་པའི་ཕྱིར།
༢༡༽མེ་རི་བཀའ་མ་གྱད་ཕུར་གྱི་གཞུང་ལྟར་རྒྱལ་ཆེན་ནི།
ཤར་གྱི་ཕྱོགས་༝། མི་དཀར་སེང་གེའི་མགོ་བོ་ཅན། ཕྱག་ན་གནམ་ལྕགས་དབལ་གྱི་བེར་རྒ་རྩེ་དགུ་བསྣམས། ལྷོ་ཡི་ཕྱོགས་༝། མི་སྔོན་ཆུ་སྲིན་མགོ་བོ་ཅན། ཕྱག་ན་གནམ་ལྕགས་དབལ་གྱི་རལ་གྲི་བསྣམས། ནུབ་ཀྱི་ཕྱོགས་༝། མི་དམར་ཕག་རྒོད་མགོ་བོ་ཅན། ཕྱག་ན་གནམ་ལྕགས་ཐུ་ལུམ་བསྣམས། བྱང་གི་ཕྱོགས་༝། མི་ནག་གཡག་རྒོད་མགོ་བོ་ཅན། ཕྱག་ན་གནམ་ལྕགས་ཐོག་ཆེན་བསྣམས། ཞེས་གསུངས་པའི་ཕྱིར། དེང་དུས་གཞུང་ཆེན་རྣམས་ལ་མ་སྦྱངས་པ་རིག་གནས་ཀྱི་ཚིག་སྦྱོར་ཕྲན་བུ་ཤེས་པས་རྒྱུད་ཁེངས་ནས་གོ་ཐོས་ཐམས་ཅད་དཔྱད་རྩོམ་དང་ཞིབ་འཇུག་ཅེས་སོགས་ཀྱི་བྱ་ལ་ཞུགས་པ་རྣམས་དང་། དེའི་སྔོན་གྱིི་དུས་སུ་ཡང་དེ་བཞིན་ཐུན་མོང་རིག་གནས་ལ་བློ་སྦྱོང་ཕྲན་ཙམ་ཡོད་པ་ལ་གཞི་བཅོལ་ཏེ། གཤེན་ལྷ་འོད་དཀར་དང་སྤྱན་རས་གཟིགས་དོན་གཅིག་མིང་གི་རྣམ་གྲངས་སུ་འདོད་པ་འགའ་བྱུང་བ་འདི་ཡི་རིགས་རྣམས་བདེ་བར་གཤེགས་པའི་གསུང་དོན་གྱི་བགེགས་ཆེན་པོ་ཞིག་སྟེ། གཤེན་ལྷ་འོད་དཀར་ནི་བདག་ཅག་གི་སྟོན་པས་གྲངས་མེད་གསུམ་དུ་ཚོགས་བསགས་པའི་མཐར་རྣམ་མཁྱེན་ཡེ་ཤེས་རྒྱུད་ལ་སྐྱེས་པའི་རྟེན་གྱི་སྐུ་གཟུགས་དེ་ཡིན་ལ། སྤྱན་རས་གཟིགས་ནི་ལྷ་དབང་ཕྱུག་དང་ངོ་བོ་གཅིག་པའི་བཅོམ་ལྡན་འདས་ཀྱི་འཁོར་བྱང་ཆུབ་སེམས་དཔའ་སྤྱན་རས་གཟིགས་ཡིན་པ་ཁོང་རྣམས་ཀྱི་གཞུང་ལས་བྱུང་བ་མ་རྟོགས་པ་གང་བྱུང་སྨྲ་བ་འདིའི་རིགས་ནི། ཤིན་ཏུ་མ་རུང་པར་སྨྲ་བ་རྣམས་མི་སྨྲ་བའི་བརྟུལ་ཤུགས་བཟུང་བར་ཞུའོ། །ཚུལ་འདི་འདྲ་ཐོས་པས་སེམས་དཀྲུགས་ནས་འདི་ཙམ་མི་ཞུ་ཁ་མེད་བྱུང་སོང་། སྨྲ་འདོད་ནས་མ་ཡིན་ཀྱང་སེམས་སྐྱོ་དྲགས་ནས་སྨྲ་དགོས་བྱུང་སོང་། མང་དུ་ལུང་རིགས་ཀྱི་དཔང་པོ་དགོས་པ་མཐོང་ཡང་ཤིག་གསོད་བྱེད་སྟ་རེ་ཅི་བྱེད། བོང་བུའི་རྣ་བར་གསེར་རྡུལ་ཅི་ཁྱད། སྒ་སྟོན་ཐེག་འགྲེལ་ལས། གང་ཕྱིར་གངས་ཅན་འདི་ན་ཆེན་པོ་འགའ། །རྒྱལ་བའི་ལུང་ལ་མ་ལྟོས་རྣམ་དཔྱོད་ཀྱིས། །ལོག་དམན་འགྱངས་པའི་ལྟ་བ་སྣ་ཚོགས་ཀྱིས། །ཕྱི་ནང་གསང་བའི་གྲུབ་མཐའ་བསླད་པར་མཐོང་། །ཞེས་གསུངས་པ་བཞིན་ནོ། །
ཁུངས་ལྡན་ལུང་རིགས་དཔང་དུ་བཙུགས་བྱས་ཏེ། །བདེ་བར་གཤེགས་པའི་གསུང་རབ་འཆད་ནུས་ན། །
བསྟན་པའི་གསལ་བྱེད་འགྲོ་བའི་དམིགས་བུ་རུ། །འགྱུར་བས་ཇི་ལྟར་བཤད་ལ་ཡིད་རངས་སོ། །
ཐོ་ཆོ་བྱུང་རྒྱལ་སྨྲ་བའི་ང་རྒྱལ་ཅན། །གང་དག་རྒྱལ་བསྟན་མ་བཤིགས་རང་སར་ཞོག །
གལ་ཏེ་དཔལ་འབྱོར་ལོངས་སྤྱོད་ཕུན་སུམ་ཚོགས། །རྣམ་དཀར་བསོད་ནམས་བསྒྲུབ་པའི་བློ་ཡོད་ན། །
རྟེན་ལ་མཆོད་འབུལ་དགེ་འདུན་འཚོ་རྟེན་སྦྱོར། །ཕྱི་ནས་ཉེས་པའི་རྩ་བར་འགྱུར་དྭོགས་མེད། །
ཇག་པ་སོར་མོའི་འཕྲེང་བ་
སོར་མོའི་འཕྲེང་བ་ཞེས་པ་ནི་ཀོ་ས་ལའི་རྒྱལ་པོའི་སློབ་སྟོན་པའམ་ཇུས་དཔོན་གྱི་སྲས་ཡིན་ཞིང་ཁོང་གི་མིང་དངོས་གནས་ལ་གནོད་མེད (AHINSAKA) ཅེས་བྱ། ཡབ་ཀྱི་མཚན་ལ་བྷ་གྷ་ཝ (BHAGGAWA) དང་ཡུམ་གྱི་མཚན་ལ་ནན་ཏ་ནི (NANTANI) ཞེས་ཟེར་རོ། །
གནོད་མེད་ཁོང་ཨ་མའི་མངལ་ལས་བཙའ་སྐབས། རྒྱལ་ཕྲན་དེའི་མཚོན་ཆ་ཡོད་དོ་ཅོག་ནས་བྱེད་པོ་མེད་པར་གསལ་ཞིང་འཚེར་བའི་རང་འོད་འཕྲོས་པས། རྒྱལ་པོ་འཇིགས་ཤིང་སྐྲག་སྟེ་ཕྱི་ཉིན་ཞོགས་པ་རང་གི་སློབ་སྟོན་པ་གདན་འདྲེན་ཞུས་ནས་ན་རེ། མཚོན་ཆ་རྣམས་ལས་དེ་ལྟའི་རང་འོད་འཕྲོས་པའི་ལྟས་དང་རྟགས་མཚན་ཅི་ཞིག་རེད། ཅེས་དྲིས་པར། སློབ་སྟོན་པས། ཀྱེ་རྒྱལ་པོ་ཆེན་པོ་ལགས། ངའི་ཆུང་མ་ལ་བུ་ཞིག་བཙས་འདུག ཅེས་བཀའ་ལན་ཕུལ།
དེ་ནས་རྒྱལ་པོ་ཆེན་པོས་འོ་ན་མཚོན་ཆ་ལས་རང་འོད་འཕྲོས་པ་དང་ཁྱེད་ལ་བུ་བཙས་པའི་བར་འབྲེལ་བ་ཅི་ཡོད། ཅེས་བཀའ་འདྲི་ཞུས་པར། སློབ་སྟོན་པས། རྒྱལ་པོ་ཆེན་པོ་ལགས། དེ་ནི་ངའི་བུ་དེ་མ་འོངས་པར་ངོ་མཚར་རྨད་དུ་བྱུང་བའི་ཇག་པ་ཞིག་ཏུ་འགྱུར་བའི་ལྟས་དང་རྟགས་མཚན་རེད། ཅེས་ཞུས་པར་ཡང་རྒྱལ་པོ་ན་རེ། མ་འོངས་པར་ཁོང་ཇག་པར་གྱུར་སྐབས་ཁོ་རང་གཅིག་པུས་ཇག་པ་བྱེད་ཀྱི་རེད་དམ་ཡང་ན་ཚོགས་པ་བཙུགས་ནས་ཇག་རྒྱག་གི་རེད། ཅེས་དྲིས་པར་སློབ་སྟོན་པ་ན་རེ། ཀྱེ། རྒྱལ་པོ་ཆེན་པོ་ལགས། མ་འོངས་པར་ཁོ་རང་གཅིག་པུས་ཇག་པ་བྱེད་ཀྱི་རེད། ཅེས་ཞུས་པར་རྒྱལ་པོ་ན་རེ། འོ་ན་ང་ཚོས་ཁོང་ད་ལྟ་ནས་འཛིན་བཟུང་བྱས་ཏེ་ཅིའི་ཕྱིར་མི་གསོད་པ་ཡིན་ཞེས་དྲིས་པར། ཇུས་དཔོན་གྱིས། མ་འོངས་པར་ཁོང་དངོས་སུ་ཇག་པར་གྱུར་ཏེ་ཁེར་རྐྱང་དུ་ཡོད་དུས་ང་ཚོས་འཛིན་བཟུང་བྱེད་དགོས་ཞེས་ཞུས་སོ། །
ཕྱིས་སུ་གནོད་མེད་ཀྱིས་སློབ་གཉེར་བྱེད་རྒྱུའི་ལོ་ཚད་ཟིན་པ་ན།   ཕ་རྒན་གྱིས་ཁོང་རྡོ་འཇོག (TAKKASILA) ཅེས་པའི་སློབ་གཉེར་ཁང་དེར་སློབ་སྦྱོང་བྱེད་དུ་བཏང་། གནོད་མེད་ནི་སློབ་གཉེར་ཁང་དེའི་སློབ་མ་ཡོངས་ནས་སྟོབས་ཤུགས་ཆེ་ཤོས་དང་སློབ་སྦྱོང་ཡག་ཤོས། དགེ་རྒན་གྱི་ཞལ་ལ་ཡང་ཉན་ཤོས་དེ་ཡིན་སྟབས། སློབ་ཕྲུག་གཞན་པ་ཚོས་ཁོང་ལ་ཕྲག་དོག་བྱེད་འགོ་ཚུགས་ཏེ། སློབ་དཔོན་གྱི་མདུན་ནས་གནོད་མེད་ལ་རྒྱབ་བཤད་རྒྱག་པ་སོགས་ཞུ་ལོག་ཕུལ་ཏེ་སློབ་དཔོན་ཡང་གནོད་མེད་ལ་ཐུགས་མི་མཉེས་པར་གྱུར།
རིམ་བཞིན་གནོད་མེད་ཀྱིས་སློབ་སྦྱོང་མཐར་ཕྱིན་སྐབས་སློབ་དཔོན་གྱིས་ཁོང་ལ་སྨྲས་པ། ད་ཁྱོད་ཀྱིས་སློབ་སྦྱོང་མཐར་ཕྱིན་པ་ཡིན་པས། ཁྱེད་སློབ་གཉེར་ཁང་འདི་ནས་མ་ཕྱིན་གོང་ཁྱེད་ཀྱིས་ང་ལ་ངེས་པར་དུ་སློབ་ཡོན་སྤྲོད་དགོས་ཞེས་གསུངས་པ་ན། གནོད་མེད་ཀྱིས། སློབ་དཔོན་རིན་པོ་ཆེ། དངུལ་ག་ཚོད་ཕུལ་དགོས་སམ་ཞེས་བཀའ་འདྲི་ཞུས་པར། སློབ་དཔོན་ན་རེ། ཁྱོད་ཀྱིས་ང་ལ་སློབ་ཡོན་དུ་དངུལ་དམར་སྤྲོད་མི་དགོས། མི་སྟོང་ཕྲག་གཅིག་གི་ལག་པ་གཡས་པའི་མཛུབ་མོའམ་སོར་མོ་རེ་རེ་ཁྱེར་ཤོག ཅེས་བཀའ་ཕབ། བུ་གནོད་མེད་ལ་མཚོན་ན་ལས་ཀ་དེ་ནི་ཧ་ཅང་གི་བྱེད་དཀའ་བ་ཞིག་ཡིན་ན་ཡང་། ཁོང་གིས་སློབ་དཔོན་ལ་སོར་མོ་སྟོང་ཕྲག་གཅིག་ཁྱེར་ཡོང་རྒྱུའི་དམ་བཅའ་ཕུལ་ཏེ་འགྲོ་གྲབས་བྱེད་སྐབས། སློབ་དཔོན་གྱིས་ཁོང་ཕྱིར་བོས་ཏེ་ན་རེ། ཁྱོད་ཀྱིས་མི་གཅིག་གི་ལག་པ་གཡས་པའི་ངོས་ནས་སོར་མོ་གཉིས་རེ་ཁྱེར་ཡོང་ན་མི་འགྲིག་པ་དྲན་པར་གྱིས། ཞེས་བཤད། སློབ་དཔོན་གྱི་བསམ་པར། མི་གཅིག་གི་ལག་པ་གཡས་པ་ནས་མཛུབ་མོ་གཅིག་རེ་ལས་གཅོད་དུ་མ་བཅུག་ན་གནོད་མེད་ལ་ཉེས་ཆད་ཆེན་པོ་གཅོད་ཐུབ་ཀྱི་འདུག་སྙམ་པའི་རེ་བ་བྱས།
སྐབས་དེ་དུས་སོར་འཕྲེང་ཅན་གྱིས་མི་དགུ་བརྒྱ་དགུ་བཅུ་གོ་དགུ་ཏག་ཏག་དམར་གསོད་བཏང་ཟིན། ཁོང་ལ་ཟླ་བ་ནས་ཟླ་བར་བྱས་ཏེ་དུས་ཡུན་རིང་པོའི་བར་ཟས་ཞིམ་པོ་དང་གཉིད་སྐྱིད་པོ་མ་ཐོབ་ཅིང་། ཐ་ན་གཟུགས་པོ་དང་གྱོན་གོས་ཙམ་ཡང་ཁྲུད་མ་ཐུབ་པར་ནགས་ཀློང་ཁྲོད་ནས་འཚོ་བ་སྐྱེལ་དགོས་བྱུང་སྟབས་གཟུགས་པོ་ཡོངས་རྫོགས་དྲི་ངན་གྱིས་བརྒྱངས། སྤྱིར་ན་ཁོང་གིས་ཀྱང་དེ་ལྟ་བུའི་མི་ཚེ་སྐྱེལ་རྒྱུར་ཞེན་པ་ལོག་སྟེ་ཡ་རབས་སྤྱོད་བཟང་གི་མི་ཚེ་ཞིག་སྐྱེལ་འདོད་ཡོད་མོད། འོན་ཀྱང་ད་དུང་སོར་མོ་སྟོང་ཕྲག་གཅིག་གི་ཚད་ལོང་བར་མི་གཅིག་གསོད་རྒྱུ་ལྷག་ཡོད་སྟབས་ཁོང་གི་བསམ་པར། སོར་མོ་སྟོང་ཕྲག་གཅིག་གི་ཚད་ལོངས་པར་ད་དུང་སོར་མོ་གཅིག་དགོས་པས། དེ་རིང་ཐ་ན་རང་གི་ཨ་མ་བསླེབས་ཀྱང་མོ་རང་བསད་ནས་མཛུབ་མོ་གཅོད་རྒྱུ་ཡིན། ཞེས་དམ་བཅས། ཉིན་དེ་ག་རང་གི་ཞོགས་པར། སངས་རྒྱས་བཅོམ་ལྡན་འདས་ཀྱིས་འཛམ་གླིང་ཧྲིལ་པོར་ཡེ་ཤེས་སྤྱན་གྱིས་ལན་གཅིག་གཟིགས་ཏེ། རང་ཉིད་ཀྱིས་མགོན་སྐྱབས་གནང་དགོས་པའི་སྐྱེ་འགྲོ་ཡོད་མེད་ལ་གཟིགས་པ་ན། སོར་འཕྲེང་ཅན་གྱིས་རང་གི་ད་ལྟའི་མི་ཚེ་སྐྱེལ་སྟངས་ལ་ཁོང་ཁྲོ་ཞིང་ཞེན་པ་གཏིང་ནས་ལོག་སྟེ་ཡ་རབས་སྤྱོད་བཟང་གི་མི་ཚེ་སྐྱེལ་བའི་ཕྱིར། དེའི་ཉིན་མོར་རང་གི་ཨ་མ་བསླེབས་ཀྱང་གསོད་རྒྱུའི་འགྱུར་མེད་ཀྱི་དམ་བཅའ་བཞག་པ་མཁྱེན་ནས་འདི་ལྟར། ང་ངེས་པར་ཡུལ་ཕྱོགས་དེར་སོང་ནས་སོར་འཕྲེང་ཅན་དང་ཁོང་གི་ཨ་མ། དེ་མིན་གྱི་སྐྱེ་འགྲོ་རྣམས་ཅིས་ཀྱང་བསྐྱབ་པར་བྱའོ་དགོངས་ནས། ཕྱག་ཏུ་ལྷུང་བཟེད་ཐོགས་ཏེ་སོར་འཕྲེང་ཅན་གྱི་ཨ་མ་ཁེར་རྐྱང་དུ་འགྲོ་བཞིན་པའི་ནགས་ཚལ་ཕྱོགས་སུ་ཕེབས་ནས་མོའི་མདུན་ཕྱོགས་ནས་ཤར་མར་བྱོན། ཡུལ་ལུང་དེའི་གྲོང་མི་རྣམས་ཀྱིས་སངས་རྒྱས་བཅོམ་ལྡན་འདས་ལམ་ཁ་དེར་ཕེབས་པ་མཐོང་སྟེ་ན་རེ། དགེ་སྦྱོང་ལགས། ཁྱེད་ལམ་ཁ་འདི་ནས་ཕེབས་མི་རུང་། ནགས་ཀློང་འདིའི་ཁྲོད་དུ་མིང་ལ་སོར་འཕྲེང་ཅན་ཟེར་བའི་མི་གསོད་ལག་དམར་བ་ཞིག་ཡོད། ཁོང་ནི་སྙིང་རྗེ་མེད་ལ་ཁྲོ་ཞིང་གཏུམ་པའི་མ་རུངས་པ་ཞིག་སྟེ། ད་ལྟའི་བར་ཁོང་གིས་མི་མང་བརྒྱ་ཕྲག་མང་པོ་དམར་གསོད་བཏང་བར་མ་ཟད། སུ་ལ་ཡང་གུས་ཞབས་དང་བརྩི་བཀུར་མི་བྱེད་པས། ཐ་ན་ཁྱེད་རང་ཕེབས་ནའང་ཁོས་གསོད་རྐྱང་བྱེད་རྒྱུ་གཏན་ཁེལ་རེད། གནས་སྟངས་འདི་འདྲ་ལ་བརྟེན་ནས་གྲོང་གསེབ་འདིའི་ཡུལ་མི་མི་ཉུང་བ་ཞིག་གིས་རང་ཉིད་ཀྱི་སྡོད་ཁང་ཡང་གཡུགས་ནས་ཕྱིན་སོང་། ང་ཚོས་ཀྱང་དེ་རིང་ནས་བཟུང་རང་གི་ཁང་ཁྱིམ་བཞག་སྟེ་གནས་སྤོར་བྱེད་ཀྱིན་ཡོད། ཕལ་ཆེར་སོར་འཕྲེང་ཅན་དེ་རིང་གྲོང་གསེབ་འདིར་ཡོང་ཉེན་ཆེ། དེས་ན་ཐུགས་རྗེས་གཟིགས། ཁྱེད་འཇིག་རྟེན་འདིར་གསོན་པོར་བཞུགས་འདོད་ཡོད་ན། ལམ་ཁ་འདི་ནས་མི་ཕེབས་པར་མགྱོགས་ནས་མྱུར་དུ་རང་ཤག་ལ་ཕྱིར་ཕེབས་གནོངས། ཞེས་ཐེངས་གསུམ་གྱི་བར་དུ་ཕྱིར་ཕེབས་དགོས་པའི་སྐུལ་མ་ཞུས་ཀྱང་། སངས་རྒྱས་བཅོམ་ལྡན་འདས་ཀྱིས་ཡུལ་མི་རྣམས་ལ་སྨྲས་པ། ཁྱེད་རྣམས་ཀྱིས་ང་ལ་དེ་ལྟའི་སེམས་བཟང་གི་སློབ་སྟོན་གནང་བར་ཐུགས་རྗེ་ཆེ་གསུངས་ནས་ཁོང་ལམ་ཁ་དེར་མུ་མཐུད་ནས་ཕེབས་སོ། །
སོར་འཕྲེང་ཅན་གྱིས་རང་གི་ཨ་མ་ནགས་ཚལ་ཁྲོད་དུ་འཛུལ་འོང་བ་མཐོང་སྟེ་བསམ་པར། ཨོ། མོ་རང་ཁེར་རྐྱང་དུ་བསླེབས་སོང་བས། ཅི་འདྲའི་བུད་མེད་ལས་ངན་ཞིག ཁོ་བོ་རང་གི་ཨ་མ་ལ་ཤ་ཚ་ཞིང་སྙིང་རྗེ་ནའང་། ངས་ཁས་བླངས་པའི་དམ་བཅའ་ངེས་པར་དུ་སྲུང་དགོས་པས་ང་ལ་ཡང་བྱ་ཐབས་བྲལ། དེས་ན་ངས་མོ་རང་གསོད་རྒྱུ་ལས་ཐབས་གཞན་མི་འདུག་སྙམ་ནས།  རལ་གྲི་གནམ་ལ་འཕྱར་ཏེ་རང་གི་ཨ་མའི་ཕྱོགས་སུ་བརྒྱུགས་པར། གློ་བུར་ཐོབ་རྒྱག་ལ་སོར་འཕྲེང་ཅན་དང་ཁོའི་ཨ་མ་གཉིས་ཀྱི་བར་དུ་སངས་རྒྱས་བཅོམ་ལྡན་འདས་ཞབས་ཐང་ལ་བྱོན་པས། སོར་འཕྲེང་ཅན་གྱི་སེམས་སུ། ཕ་གིའི་དགེ་སྦྱོང་ངའི་ཨ་མའི་སྔོན་དུ་ཡོང་བ་ནི་ཅི་འདྲའི་སྟབས་འགྲིག་པ་ཞིག དེས་ན་ངས་དགེ་སྦྱོང་ཁོང་བསད་ནས་མཛུབ་མོ་བཅད་ན་འགྲིག་པས། ངས་རྒྱུ་མཚན་ཅི་ཞིག་ལ་བརྟེན་ནས་རང་གི་ཨ་མ་གསོད་དགོས་སྙམ་སྟེ། རལ་གྲི་གནམ་ལ་འཕྱར་ནས་སངས་རྒྱས་བཅོམ་ལྡན་འདས་ཀྱི་ཕྱོགས་སུ་བརྒྱུགས་པར། སངས་རྒྱས་བཅོམ་ལྡན་འདས་རྒྱུན་ལྡན་གྱི་སྤྱོད་ལམ་ལྟར་ག་ལེར་ཕེབས་བཞིན་འདི་ལྟར། ཕོ་གཞོན་འདིས་ཁོ་བོ་རྒྱུག་འགྲོ་གི་ཡོད་པའི་རྣམ་པ་ཞིག་ཏུ་སྣང་བར་ཤོག  ཅེས་ཐུགས་དགོངས་གཏད་པར། སོར་འཕྲེང་ཅན་སངས་རྒྱས་བཅོམ་ལྡན་འདས་ཀྱི་ཕྱོགས་སུ་རང་ནུས་ཅི་ཡོད་ཀྱིས་བརྒྱུགས་ཏེ་རྗེས་འདེད་བྱས་ན་ཡང་། ཁོང་གི་རྗེས་མ་ཟིན་པའི་ཁར་དབུགས་འཚང་ཞིང་ཐང་ཆད་པར་གྱུར་ཏེ་རྐང་པའི་ལྷུ་ཚིགས་རྣམས་ལ་ན་ཟུག་ལངས་ཤིང་། གཟུགས་པོ་ཡོངས་ནས་རྔུལ་ནག་གི་ཆུ་རྒྱུན་བཞུར་ནས་ཉམ་ཐག་པར་གྱུར་ཏེ་འགྲོ་ཡང་མ་ཐུབ།
དེ་དུས་ཁོའི་བསམ་པར། དེ་སྔོན་ངས་ཆེས་མགྱོགས་པའི་གླང་ཆེན་དང་། རྟ་དང་། ཤིང་རྟ་འཁོར་ལོ། དེ་བཞིན་ཤ་བ་ལ་སོགས་པ་སེམས་ཅན་གྲངས་ལས་འདས་པ་དེད་ནས་འཇུ་བཟུང་བྱེད་མྱོང་ན་ཡང་དེ་རིང་འདྲ་བའི་ཐང་ཆད་པ་ཞིག་ཡེ་ནས་བྱུང་མྱོང་མེད། དེས་ན་དེ་རིང་ཅི་འདྲའི་ཡ་མཚར་བ་ཞིག དགེ་སྦྱོང་འདི་གཏན་ནས་འཛིན་ཐུབ་པ་མི་འདུག་སྙམ་སྟེ་སྐད་ཤུགས་ཆེན་པོའི་སྒོ་ནས་སྨྲས་པ། ཝེ།  དགེ་སྦྱོང་། ད་འགྲོ་མི་ཆོག ཁྱེད་ཀྱིས་གཡོ་འགུལ་ཙམ་ཡང་མ་བྱེད་པར་ཡར་ལངས་ནས་སྡོད། ཅེས་སྐད་བཏང་བར།  སངས་རྒྱས་བཅོམ་ལྡན་འདས་ཀྱིས་སྨྲས་པ། སོར་འཕྲེང་ཅན། ང་ནི་གཡོ་འགུལ་ཙམ་ཡང་མེད་པར་ཡར་ལངས་བསྡད་ཡོད། ཁྱེད་ཀྱིས་ཀྱང་གཡོ་འགུལ་ཙམ་ཡང་མ་བྱེད་པར་ཡར་ལོངས་ཤིག་ཅེས་གསུངས་པར། སོར་མོའི་འཕྲེང་བས་སངས་རྒྱས་བཅོམ་ལྡན་འདས་ཀྱི་གསུང་གི་གོ་དོན་མ་རྟོགས་ཏེ་བསམ་པར། ནང་པ་སངས་རྒྱས་པའི་དགེ་འདུན་པ་རྣམས་ཀྱིས་རྫུན་བཤད་པ་མ་ལགས་ཀྱང་། ཁོང་ང་ལས་མགྱོགས་པར་རྒྱུག་བཞིན་ད་དུང་གཡོ་འགུལ་ཙམ་ཡང་མེད་པར་ཡར་ལངས་བསྡད་ཡོད་ཟེར། མ་ཟད་ང་ལའང་ནམ་རྒྱུན་ལས་ལུས་སྟོབས་ཞན་པའི་ཚོར་སྣང་ནི་མི་འདུག དེས་ན་ཚིག་འདིའི་རྒྱབ་ན་ཏན་ཏན་གོ་རྒྱུ་ཞིག་འདུག་སྙམ་སྟེ་ན་རེ། ཁྱོད་ང་ལས་མགྱོགས་པར་རྒྱུག་བཞིན་ད་དུང་གཡོ་འགུལ་ཙམ་ཡང་མེད་པར་བསྡད་ཡོད་ཟེར་བའི་གོ་དོན་གང་ཡིན། དེ་ལ་ཁྱོད་ཀྱིས་ལན་འདེབས་གསལ་པོ་ཞིག་བྱེད་ཐུབ་བམ་ཞེས་དྲིས་པར། སངས་རྒྱས་བཅོམ་ལྡན་འདས་ཀྱིས། ཡ། སོར་འཕྲེང་ཅན། ང་ནི་སེམས་ཅན་ཐམས་ཅད་ལ་བརྩེ་བ་སྙིང་རྗེ་ཆེན་པོ་དང་ལྡན་པ་ཡིན་པས། དུས་རྒྱུན་དུ་གཡོ་འགུལ་ཙམ་ཡང་མེད་པར་སྡོད་ཀྱི་ཡོད་ནའང་། ཁྱོད་ནི་དེ་ལས་ལྡོག་སྟེ་སེམས་ཅན་ལ་གནོད་ཅིང་འཚེ་ལ་སྙིང་རྗེ་དང་བྲལ་བས། དུས་རྒྱུན་གཡོ་འགུལ་མེད་པར་སྡོད་མི་ཐུབ་པ་ཡིན་ནོ་ཞེས་གསུངས།
དེ་ནས་སོར་འཕྲེང་ཅན་སངས་རྒྱས་བཅོམ་ལྡན་འདས་ཀྱི་གདམས་ངག་དེ་ལ་ཆེས་ཤིན་ཏུ་ནས་ཡིད་འཐད་ཅིང་མོས་པར་གྱུར་ཏེ། རང་ཉིད་ཀྱི་རལ་གྲི་ཐང་ལ་གཡུགས་ནས་སངས་རྒྱས་བཅོམ་ལྡན་འདས་ཀྱི་སྐུ་མདུན་དུ་པུས་མོའི་ལྷ་ང་ས་ལ་བཙུགས་ཏེ་བསྡད་པ་ན།  སངས་རྒྱས་བཅོམ་ལྡན་འདས་ཀྱིས་ཁོང་ལ་བྱིན་གྱིས་བརླབས་ཤིང་གཙུག་ལག་ཁང་དུ་ཁྲིད་དེ་རབ་བྱུང་གི་སྡོམ་པའང་གནང་།  དེ་ལྟར་སངས་རྒྱས་བཅོམ་ལྡན་འདས་ཀྱིས་དུས་ཡུན་སྐར་མ་གཅིག་ཙམ་གྱི་ནང་ཚུན་དུ། སོར་འཕྲེང་ཅན་ཡ་རབས་ཚུལ་ལྡན་གྱི་མི་ཞིག་ཏུ་བྱིན་གྱིས་བརླབས་པས་ཁོང་གི་ཨ་མ་ཡང་ཧང་སང་བར་གྱུར།
ཀོ་ས་ལའི་རྒྱལ་པོ་ནགས་ཚལ་ཁྲོད་སོར་འཕྲེང་ཅན་འཇུ་བཟུང་བྱེད་དུ་མ་བསྐྱོད་པའི་གོང་དེར། ཁོང་གིས་རྟ་དམག་ལྔ་བརྒྱ་ཁྲིད་ནས་སངས་རྒྱས་བཅོམ་ལྡན་འདས་ཀྱི་སྐུ་མདུན་དུ་བྱིན་རླབས་ཞུ་བར་བཅར། དེ་དུས་སངས་རྒྱས་བཅོམ་ལྡན་འདས་ཀྱིས་ཀོ་ས་ལའི་རྒྱལ་པོ་ལ་སྨྲས་པ། ཡ། སྟོབས་འབྱོར་དཔལ་གྱིས་ཕྱུག་པའི་རྒྱལ་པོ་ཆེན་པོ་ལགས། ཁྱེད་ལ་དཀའ་ངལ་ཅི་ཞིག་འཕྲད་སོང་། རྒྱལ་པོ་གཟུགས་ཅན་སྙིང་པོས་(BIMBISARA)དམག་དྲངས་པའམ་ཡང་ན་ལི་ཆ་ཧ་ཝའི་སྲས་(PRINCE OF LICCHAVI)ཀྱིས་ཁྱོད་ལ་དམག་དྲངས་པ་གང་ལགས། དེ་མིན་རྒྱལ་དོན་གྱི་དཀའ་ཁག་གཞན་པ་འདྲ་འཕྲད་པ་ཨེ་ཡིན། ཞེས་བཀའ་འདྲི་གནང་བར། རྒྱལ་པོ་ན་རེ། རྗེ་བཙུན་དམ་པ་ལགས། དེ་འདྲ་མ་རེད། འོན་ཀྱང་ངའི་རྒྱལ་ཕྲན་གྱི་མངའ་ཁོངས་འདི་ན་མིང་ལ་སོར་འཕྲེང་ཅན་ཟེར་བ་ཆེས་འཇིགས་སུ་རུང་བའི་ཇག་པ་ཞིག་འདུག་པས་ངེད་ཅག་དེ་འཇུ་བཟུང་བྱེད་དུ་འགྲོ་བ་ཡིན། ཞེས་ཞུས་པ་ན། སངས་རྒྱས་བཅོམ་ལྡན་འདས་ཀྱིས། རྒྱལ་པོ་ཆེན་པོ་ལགས། གལ་སྲིད་སོར་འཕྲེང་ཅན་གྱིས་ཇག་པའི་འཚོ་ཐབས་སྤངས་ཏེ། ལུས་ལ་ངུར་སྨྲིག་གི་ན་བཟའ་བཀླུབས་ཤིང་སྐྲ་དང་ཁ་སྤུ་བྲེགས་ནས་རབ་ཏུ་བྱུང་ཡོད་ན་ཁྱོད་ཀྱིས་ད་དུང་ཁོང་འཇུ་བཟུང་བྱེད་ཀྱི་ཡིན་ནམ་ཞེས་དྲིས་པར། རྒྱལ་པོ་ན་རེ། གལ་སྲིད་ཁོང་གིས་དེ་ལྟར་བྱས་ཡོད་ཚེ་ངས་ཁོང་ལ་བསྙེན་བཀུར་ཞུས་ཆོག་ཅེས་ཞུས།  དེ་ནས་སངས་རྒྱས་བཅོམ་ལྡན་འདས་ཀྱིས། སོར་འཕྲེང་ཅན། འདིར་ཤོག ཅེས་བོས་པར། སོར་འཕྲེང་ཅན་ཁང་པའི་ཕྱི་ལ་ཡོང་བས་རྒྱལ་པོ་ལས་གཞན་པའི་དམག་མི་ཡོད་ཚད་ཁ་ཕྱི་ལ་འཁོར་ཏེ་བྲོས། དེ་ནས་བཅོམ་ལྡན་འདས་ཀྱིས་དམག་མི་རྣམས་ཁོང་གི་མདུན་དུ་བཀུག་ནས་གསུང་ཆོས་ཀྱི་གདམས་པའང་མང་དུ་བསྩལ་ཏོ། །
ཀླུ་སྦྱིན་དགེ་བཤེས་རིན་པོ་ཆེའི་རྣམ་ཐར་བཞུགས་སོ།། རླབས་ཕྲེང་གཉིས་པ།
བེ་རི་འཇིགས་མེད།
རླབས་ཕྲེང་གཉིས་པ། གདན་ས་ཆེན་པོར་ཆོས་ཞུགས་ནས་གཞུང་ལུགས་རྒྱ་མཚོ་ལྟ་བུར་ གསན་བསམ་རྒྱ་ཆེ་མཛད་ཚུལ།
༡གདན་ས་ཆེན་པོ་སེ་ར་ཐེག་ཆེན་གླིང་དུ་ཆོས་ཞུགས་གནང་བ།
༢བསྡུས་གྲྭ་ཆེ་ཆུང༌།
༣གཞུང་གསར་རྙིང༌།
༤ ཟུར་བཀོལ་གསར་རྙིང༌།
༥ ཕར་ཕྱིན་གསར་རྙིང༌།
༦དབུ་མ་གསར་རྙིང༌།
༨གདན་སར་བཞུགས་རིང་སྐྱེས་ཆེན་དམ་པ་དུ་མའི་དྲུང་ནས་མདོ་དང་རྒྱུད་སྡེ་རྒྱ་མཚོའི་བཀའ་ལུང་མན་ངག་ ཇི་ལྟར་ཞུས་པའི་ཚུལ།
སྒྲུབ་སྡེ་དགོན་
སྟག་ཕུའི་སྒྲུབ་སྡེ་དགེ་ལྡན་ལུགས་བཟང་ཀུན་འཕེལ་གླིང་ནི་ཕྱི་ལོ་༡༩༢༠ལོར་ཁྱབ་བདག་སྟག་ཕུ་བ་ཆེ་པོ་པདྨ་བཛྲས་ཕྱག་བཏབ། དགོན་པ་འདི་ཉིད་ནགས་ཤོད་ཚོ་དགུའི་སྤྱི་དགོན་དུ་ངོས་འཛིན་གནང་ནས་ཚོ་པ་སོ་སོའི་དགོན་སྡེ་ནས་གྲྭ་ཁྲལ་སྤྲད་པ་སོགས་བྱུང་ཡོད། ནགས་ཤོད་ཀྱི་དགོན་སྡེ་ཆ་ཚང་འདུས་ནས་སྨོན་ལམ་ཆེན་མོ་འཚོགས་མྱོང་ཡོད། དེ་ཡང་ཁམས་སྟོད་ནགས་ཤོད་འབྲི་རུའི་རྫོང་ནས་བྱང་ཕྱོགས་སུ་སྦྲུལ་ནང་ཞེས་པའི་ལུང་པར་རྐང་ལམ་ཆུ་ཚོད་གཅིག་ཙམ་ཕྱིན་པའི་སར་དགོན་པ་འདི་ཆགས་ཡོད། རིག་གནས་གསར་བརྗེའི་ཕྱིས་སུ་ཁྱུང་སྤྲུལ་སྐལ་བཟང་བསྟན་འཛིན་མཁས་གྲུབ་དབང་ཕྱུག་དཔལ་བཟང་པོ་མཆོག་དང་། ཡོངས་ཀྱི་དགེ་བའི་བཤེས་གཉེན་ཆེན་པོ་སློབ་དཔོན་སྐལ་བཟང་བསླབ་གསུམ་དཔལ་བཟང་པོ་རྣམ་པ་གཉིས་གཙོར་མཛད་དགོན་པ་འདི་ཉིད་སྔར་ལས་ལྷག་པར་གསར་བཞེངས་མཛད་པའོ།
པཎ་ཆེན་ལུང་རིགས་རྒྱ་མཚོ།
ཆོས་སྡེ་ཆེན་པོ་བཀྲ་ཤིས་ལྷུན་པོའི་ཁྲི་ཐོག་གསུམ་པ་འདེ་ཉིད་རབ་བྱུང་བདུན་པའི་ས་ཁྱི(༡༤༡༨)ལོར་ལ་སྟོད་བྱང་དུ་སྐུ་འཁྲུངས། རྗེ་དགེ་འདུན་གྲུབ་པ་དང་། འདུལ་འཛིན་པ། རྗེ་བཙུན་བཟང་པོ་བཀྲ་ཤིས་ལ་སོགས་པའི་མཁས་གྲུབ་མང་པོའི་དྲུང་ལས་མདོ་སྔགས་ཀྱི་ཟབ་ཆོས་མང་དུ་གསན། རབ་ཆུང་བརྒྱད་པའི་ས་ཁྱི(༡༤༧༨)ལོར་བཀྲས་ལྷུན་དགོན་གྱི་ཁྲིར་ཕེབས་ནས་ལོ་བཅུའི་རིང་གདན་ས་བསྐྱངས། བླ་གྲང་སྟེང་དུ་དགའ་ལྡན་ལྷ་ཁང་དང་དེའི་ཀ་སྦུག་རྩེ་གསོལ་ཐབ། དེའི་ཉེ་འགྲམ་གྱི་ནང་ཆུང་གཉིས་བཅས་ཁང་མིག་བརྒྱད་དང་། ལྕགས་བྱི(༡༤༨༠)ལོར་འདུ་ཁང་སྟེང་དུ་གཉེར་གཏད་གནས་བཅུ་ལྷ་ཁང་གསར་བཞེངས་མཛད། དེ་ནས་གདན་ས་པཎ་ཆེན་ཡེ་ཤེས་རྩེ་མོ་ལ་གཏད་དེ་དབེན་པར་ཐུགས་དམ་ལ་བཞུགས། འདས་ལོ་མ་གསལ།
པན་ཆེན་ནང་སྒང་་
དེ་ཡང་ནང་སྒང་ཨུ་ཡོན་ལྷན་ཁང་ནི་རྒྱལ་སྲིད་སྤྱི་ཁྱབ་ཁང་ནས་ཆིག་མཆན་གནང་བ་བརྒྱུད་རབ་ཆུང་བཅུ་དྲུག་པའི་ཤིང་རྟ(༡༩༥༤)ལོར་སྔར་ཡོད་ས་སྨད་བཞུགས་སྒར་པཎ་ཆེན་ནང་མ་སྒང་གི་རྨང་གཞིའི་ཐོག་བསྐྱར་སྒྲིག་བྱས་ནས་བཙུགས་པ་ཞིག་ཡིན་པ་དང་། དེ་སྔའི་ཕྱག་འཛོད་སྐབས་དབྱིངས་ཛ་སག་བླ་མའི་འགན་དབང་སྤྱོད་པའི་བླ་བྲང་རྒྱལ་མཚན་མཐོན་པོའི་སྲིད་འཛིན་སྤྱི་ཁྱབ་མཐོ་ཤོས་ཡིན་ཅིང་། སྐབས་དེར་རིམ་པ་གཉིས་པའི་ཛ་སག་བཀྲས་མཐོང་འཇིགས་མེད་གྲགས་པ(ཅིའི་འཇིགས་མེད་ཀྱང་ཟེར)དང་ལྷ་སྨོན་ཡེ་ཤེས་ཚུལ་ཁྲིམས་གཉིས་ནས་ཀྲུའུ་རིན་རྒན་པ་གནང་བའི་ཁྱོན་ཀྲུའུ་རིན་རྒན་གཞོན་དང་ཨུ་ཡོན་བསྡོམས་མི་གྲངས་བཙུ་བདུན་ཡོད། ཚན་པ་དེའི་འགན་དབང་ནི་ནང་སྒང་ཁོངས་ཀྱི་སེར་སྐྱ་ཞབས་འབྲིང་གསར་བསྐོ་དང་། གནས་སྤར་རམ་གནས་དབྱུང་། ལས་ཁུངས་ཁག་དང་རྫོང་གཞིས་ཁག་གི་མི་འགྲོ་བསྐོ་འཐེན་གྱི་སྙན་ཞུ་ཕུལ་ཏེ་ཕྱག་རྟགས་ཞུ་རྒྱུ་། རྩེ་སྐོར་ལས་ཁུངས་ཕུད་དེ་མིན་ལས་ཁུངས་སམ་རྫོང་གཞིས་ཁག་ལ་སྤྱི་འདོམས་འགོ་ཁྲིད་བྱ་རྒྱུ། གཤམ་འོག་གི་ལས་དོན་སྙན་སེང་འབྱོར་རིགས་ཐག་བཅོད་བྱ་རྒྱུ་སོགས་དང་། ཕྱི་ཕྱོགས་སུ་རྒྱལ་སྲིད་སྤྱི་ཁྱབ་ཁང་དང་ཀྲུང་གུང་བོད་ལས་དོན་ཨོ་ཡོན་ལྷན་ཁང་ལ་སྐབས་བསྟུན་སྙན་སེང་དགོངས་བསྐོར་ཞུ་འོས་རིགས་ཞུ་རྒྱུ་དང་། གཞེས་རྩེ་ཡན་ལག་ལས་དོན་ཨོ་ལྷན་དང་འབྲེལ་ཡོད་ལས་དོན་གང་ཅི་གྲོས་བསྡུར་གཉམ་ལས་བྱ་རྒྱུ། བོད་ས་གནས་སྲིད་གཞུང་དང་འབྲེལ་གཏུགས་གྲོས་མོལ་བྱ་རྒྱུ་སོགས་ཡིན། ནང་སྒང་གི་རྒྱུན་གཏན་ལས་དོན་ཆེ་ཕྲ་ཚང་མའི་གཙོ་སྐྱོང་ཐག་གཅོད་ཀྲུའུ་རེན་གཞོན་པ་དང་ཨུ་ཡོན་རྣམས་རྒྱུན་ཕེབས་དགོས་ཀྱི་མེད། མཐར་རབ་ཆུང་བཅུ་དྲུག་པའི་ལྕགས་གླང(༡༩༦༡)ལོའི་སྤྱི་ཟླ་དྲུག་པའི་ཚེས་བཅུ་དགུ་ཉིན་ལྷ་སར་བོད་རང་སྐྱོང་ལྗོངས་གྲ་སྒྲིག་ཨུ་ཡོན་ལྷན་ཁང་གི་རྒྱུན་ཨོད་རྒྱ་ཆེའི་གྲོས་ཚོགས་ཐེངས་བཞི་བཅུ་ཞེ་གཅིག་པའི་ཐོག་དེ་སྔའི་པཎ་ཆེན་ནང་སྒང་ཨུ་ཡོན་ལྷན་ཁང་གི་ལས་ཐམ་རྩིས་འབུལ་ཞུས་ཏེ་དེའི་ལོ་རྒྱུས་ལས་འགན་མཇུག་བསྒྲིལ་བའི་ཁྱབ་བསྒྲགས་བྱས་པ་དང་། ནང་སྒང་གི་ལས་ཐམ་ཨ་མ་ནི་ལི་མར་བསྐོས་པའི《བླ་གྲང་རྒྱལ་མཚན་མཐོན་པོའི་སྲིད་འཛིན་ནང་སྒང་ཨུ་ཡོན་ལྷན་ཁང་གི་ཐམ་ཀ》ཞེས་བོད་རྒྱ་ཡི་གེ་གཉིས་ལྡན་གྲུ་བཞི་ཆེན་པོ་གཅིག་དང་། རྒྱུན་སྤྱོད་ག་ཙནྡན་དམར་པོར་བརྐོས་པའི《པཎ་ཆེན་ནང་སྒང་ཨུ་ཡོན་ལྷན་ཁང》ཞེས་གྲུ་བཞི་ཆུང་བ་གཅིག་ཡོད།